сана : 24-04-2017 / Маслаҳат / кўрилди: 718\nЯхши ишларни душанбадан бошлаш одат тусига айланган. Илк икки кун шиддатли кечади, чоршанбага бориб эса, ташаббуснинг ўрнини дангасалик эгаллайди. Натижада машғулотни давом эттириш кейинга қолдирилади. Harvard Business Review'да шу мавзудаги мақола тақдим этилди.\nЯпонлар буни «mikka bouzu» - «уч кунлик руҳоний» (сўзма-сўз "уч кун ҳам сабр қила олмайди") деб аташади. Биз ўзимиз истамаган ва бизга қизиғи бўлмаган ишни бажаришга эринамиз.\n"Сен ўзингни ўзинг мажбур қила олмасанг ва ўз олдингга талаб қўя олмасанг, олдингда юз ўқитувчи турган бўлса ҳам, бунга ожизлик қилади", - деб ёзган ярим аср илгари В.А.Сухомлинский. Бугун, аксинча, ички қониқмаслик ҳисси ва турли депрессив ҳолатлар авж олмоқда.\nИнсон ўз мақсадларини тўлиқ англаши ва ўз имкониятлари ҳамда уларга эришишда объектив реалликни баҳолаши баробарида, шубҳасиз, ўзини асраши керак. Орзу ва истаклар мавжуд бўлиб, уларнинг нима учун кераклиги борасида тушунчалар йўқ бўлса, ўзингни ҳаракат қилишга мажбурлаш қийин. Бироқ бугун дангасаликка имкон берсак, эртага йўқотилган имкониятлар учун афсусланамиз. Шундай экан, инсон ўзи билан ўзи келишишни билиши керак. Ўзини мажбурлаш - ортиқча. Шунчаки ғайрат қилинг ва бажаринг: инертликни енгиб ўтсангиз, иш ўз-ўзидан қайнаб кетади. Қатъий ва сабрли кишиларда эса, албатта, иккинчи нафас очилади.\nҚисқаси, кимда хоҳиш бўлса, мақсадга эришиш йўлларини қидиради. Қолганлар эса ўзини оқлаш учун сабаб излайди.\nСиз франциялик кўча дорбози Филипп Пети ва унинг Нью-Йоркдаги Жаҳон савдо маркази эгизак миноралари ўртасидаги "сайр"и тарихини билсангиз керак. Ҳаммаси журналда Марказ биноси қурилиши ҳақидаги мақоладан бошланган - ўшандан бошлаб Филипп осмонўпар бинолар ўртасидаги масофани дорда кечиб ўтиш орзуси билан ёнган. У бундай "сайр"дан кейин ҳибсга олинишини билса-да, унга жон-жаҳди билан тайёргарлик кўрди. Ғоя кучлироқ чиқди. Пети бугунга қадар машҳур шахслигича қолмоқда.\nЯпониялик афсонавий дзюдочи, Олимпия чемпиони Ясухиро Ямасита жароҳатдан кейин мусобақаларда қатнашишда давом этиш керакми ёки йўқлиги ҳақидаги саволга жавоб бераётиб, қарор дзюдочининг "асосий мақсади"га боғлиқ эканини қайд этган. Бу мусобақаларда иштирок этиш спорт карьерангиз учун муҳимлигига ишонишингиз керак, ғалаба қилиш учун ҳамма нарсага тайёрсиз, шу жумладан узоқ даволаниш ва қайта тикланишга ҳам. Шундай экан, салбий асоратлар ҳақида ўйламай, ўз устингизда ишлаш ва оғриқни енгишда давом этишингиз керак.\nУмуман олганда, ҳар қандай қарор - тўлиқ сизнинг қўлингизда. Спортда жароҳат олиш - спортчининг муаммоси ва фақат унинг ўзигина бунинг асоратларини ҳис қилади. Мураббий ва томошабинлар "Давом эт!" деб қичқириб, жароҳат туфайли тўхташ ниятингизни билгач, бирор хафа қилувчи сўз айтишдан ҳам тойишмайди. Шу боис воқеаларнинг бундай ривожини олдиндан кўра билиш ва унга тўғри муносабатда бўлиш лозим. Ирода кучи — инсонга хос бўлган доимий сифат; у ё бор, ё йўқ. Фақат ирода кучига эга бўлган кишигина ўзини бошқара олади.\nШунингдек мотивацияга ҳам эга бўлиш керак. Бироқ мотивация бизнинг кайфиятимиз каби ўзгарувчан. Спортга янги келганлар кўпинча тезкор натижаларни кутиб, ўзгача шиддат билан шуғулланишади. Истаклар реалликка тўғри келмаганида эса, умидсизликка тушишади. Шу боис спорт билан шуғулланишни одатга тусига айлантириш керак.\nБундай одат мунтазам равишда спорт билан шуғулланишнинг кўпична 21-кунида шаклланади. Бошида бунга аҳд қилиш керак. Бироз вақт ўтгач эса, одат эҳтиёжга айланади. Шундай экан, бошлаган ишингизни охирига етказинг.\nСезиларли натижага эришиш учун бироз вақт ва ҳаракат талаб қилинишига ўзингизни ишонтиринг. Бунда ирода муҳим роль ўйнайди: эришиш осон бўлган мақсадлар бўлмайди.\nҚарор қабул қилдингизми, ўзингизга уни бажаришга ваъда беринг ва ҳеч қандай шубҳа-гумонларга ўрин қолдирманг.\nИродангизни мустаҳкамланг, ўз хоҳишларингизни назорат қилинг ва дангасаликни енгишни ўрганинг.\nАгар чалғимоқчи бўлсангиз ёки қандайдир ёқимли машғулот сизни ўзига жалб қилса, аввал 10 марта секин нафас олинг ва ўйлаб кўринг: шундай қилишг керакмикан? Йўлнинг ярмига келганда уни ташлаб кетиш - аҳмоқлик. Албатта, ёқимли иш билан шуғулланиш яхши. Бироқ ҳар сафар дангасаликка берилар экансиз, сиз ва сиз истаган натижа ўртасидаги масофа қисқармайди. Ҳаётдаги катта ғалабалар майда хурсандчиликлардан муҳимроқ бўлиб чиқади.\nКундалик режимингизни шундай ташкил қилингки, барча янги жараёнлар ҳаётингизда осон ва табиий кечсин. Навбатдаги душанбани кутишга ҳожат йўқ. Янги тонгни қарши олинг ва ишга киришинг!


Андижонда ўқувчиларни курткасиз кўчага чиқарган директор ва унинг ўринбосари ишдан олинди\nАввалроқ сайтимизда Андижондаги мактабларнинг бирида ўқувчилар курткасиз ҳолда кўчага чиқарилгани ва улар меҳмонларни кутиб олаётгани акс этган сурат тарқалгани ҳақида ёзган эдик.\nАндижон вилоят халқ таълими бошқармаси ўша ҳолатни ишчи гуруҳ тузган ҳолда ўрганган ва воқеа юзасидан расмий муносабат билдирди. Маълум бўлишича, сурат 19 ноябрь куни Андижон шаҳридаги 43-сонли мактабда олинган. Болалар мактабга “Янги Ўзбекистон - Янгича дунёқараш” шиори остида тарғибот тадбирини ўтказиш учун келган меҳмонларни кутиб олишган. Сурат фотоалбом учун олинган бўлган. Бошқаранинг маълум қилишича, суратга айнан директорнинг маънавий-маърифий ишлар бўйича ўринбосари олган.\nИшчи гуруҳ вакиллари болаларнинг ота-оналари билан суҳбатлашган ва улар ҳолат юзасидан эътирозлари йўқлигини айтган. Якуний хулосага кўра мактаб директори вазифасини вақтинча бажарувчи Д.Насирдинов ва маънавий-маърифий ишлар бўйича директор ўринбосари С.Исмановалар вазифасидан озод этилган.\nradik 24 ноябр 2020 13:59\nДеректорни урни КИМГАДИР? керак булибдида.\nНазир 23 ноябр 2020 23:41\nХтб рахбарини буйругини бажарган бечора директор\nHurshid 23 ноябр 2020 17:06\nЎша тантанага келган рахбарларни хам ишдан олса яна хам яхши бўлар эди\nХаким 23 ноябр 2020 15:59\nСеверный корея. Шахсларга сигиниш\nмухаррам 23 ноябр 2020 15:25\nШУ викор билан кириб келаятган ва болачаларни устидан кулаятган шу аелни хам ишдан олиб ташлаш керак.Директорни урни кимгадир керак булган шекилли бу расмни атайлаб таркатган.Шу аелни ишдан бушатинглар.\nМайкл 23 ноябр 2020 14:12\nМана халк талими вазирлиги. Директорри 15 суткага камаш керегиди.\nСоя 23 ноябр 2020 12:45\nМактаб директорига кушиб,уни шу ишга мажбурлаган туман халк таьлими мудирини хам ишдан олиш керак.Нима улар сувдан курук чикадими? Директорни буйнига иливоришган.\nЎзбекистон янгиликлари » Жамият » Андижонда ўқувчиларни курткасиз кўчага чиқарган директор ва унинг ўринбосари ишдан олинди


Манғистау вилоятида МДҲ ҳудудидаги илк «Геопарк» пайдо бўлади | Қозоғистон янгиликлари: Сўнгги хабарлар «Kazakh TV» каналида | Kazakh TV\nМанғистау вилоятида МДҲ ҳудудидаги илк «Геопарк» пайдо бўлади. Бу йирик лойиҳа геологик ва минералогик объектларни, шунингдек, ушбу ҳудуддаги табиий ва тарихий ёдгорликларни ўзида бирлаштиради. Геобоғ яратилиши ЮНЕСКО ҳомийлигида амалга оширилади. Эслатиб ўтамиз, мамлакатимиз ёдгорликларининг учдан бир қисми Манғистауда жойлашган бўлиб, улар сони 13 мингдан зиёд. Янги «Геопарк» ҳудудида сайёҳлар Султан эпе ва Шакпак ота ерости масжидларини томоша қилишлари, Ақмиш ва Самал водийлари, каньонлар ва қадимий Қизилқалъа шаҳрини кўришлари мумкин.\nГУЛЬМИРА СУЙЕУОВА, МАНҒИСТАУ ВИЛОЯТИ ТУРИЗМ БОШҚАРМАСИ РАҲБАР ЎРИНБОСАРИ:\n- ЮНЕСКО ҳомийлигида геобоғ яратилганини билган сайёҳ бу ерга бемалол келиши мумкин бўлади. Бу қозоқ миллий ҳунарларини ривожлантиришга ҳам катта ёрдам беради.\nПрезидент мурожаати доирасидаги “Ўз ерингни англа” ташаббуси вилоятда мактаб туризмини жонлантиришга ҳам туртки беради. Таниқли археолог Андрей Астафьевнинг ишончи комилки, тарихий-археологик ҳаракатни бутун мамлакат бўйлаб ёйиш керак. Қазув ишларида қатнашган ва этнографлар ишини кузатган болалар ўз она диёрининг тарихини яхшироқ ўрганади.\n- Назарбоев мактабидан ўқувчилар келишди. Улар биз билан 5 кунни бирга ўтказишди. Бирга ишлашди. Завқ олишди. Биз қандай ишлаймиз, дала шароитида қандай яшаймиз – шу муҳитнинг ўзиёқ, барча болалар учун жуда қизиқарли.\n2018 йилда Манғистау вилоятига 200 мингдан ошиқ дам олувчи келган. Бозор экспертларининг башоратига кўра, 7 йилдан сўнг, инфратузилма, шу жумладан, курорт соҳаси ривож топиши билан, сайёҳлар сони бир йилда 750 минг кишига етади. Эслатиб ўтамиз, яқин йилларда мутахассислар Каспийга саёҳат кемаларини туширишни мўлжаллашган.


03 декабр 2021, Тошкент вақти: 05:46\nЎзбекистонга пул ўтказмалари ҳажми камайди\nЖорий этилган санкциялар ва нефт нархининг кескин тушиб кетиши МДҲ давлатларидан Россияга келиб ишлаётган муҳожирлар пул ўтказмаларига ҳам салбий таъсир ўтказмоқда.\nБуни тасдиқлаган Россиядаги қатор пул ўтказиш тизимлари мутахассисларига кўра, жорий йилнинг ноябрида Россиядан четга маблағ чиқариш 12 фоизга камайган. Бу ҳақда "КоммерсантЪ" нашри хабар қилади.\n“Золотая Корона” тизими директори Иван Ситнов бу тенденцияни муҳожирларнинг оммавий равишда ўз юртларига қайтиши билан боғламасликни сўраган. У келтирган ҳисоб-китобга кўра, ўтган 2013 йилда пул ўтказмалари совуқ тушиши ва ишчиларнинг кетиши муносабати билан 25 фоизга камайган бўлса, 2014 йилда бу кўрсаткич 35 фоизни ташкил этган.\n“Золотая Корона” директорининг пул ўтказмалари камайиши биринчи навбатда долларнинг ошиб бораётгани билан боғлиқлиги тўғрисидаги мулоҳазаларини BLIZKO и Contact тизимлари ҳам тасдиқламоқда.\nЭкспертлар хулосаларидан Россиядан олиб чиқилаётган маблағларнинг айнан Ўзбекистонга кетаётган ҳажми кескин камайгани эътиборга сазовор. Иван Ситнов 2014 йилнинг ноябр ойида Ўзбекистонга пул ўтказмалари октябрга нисбатан 35 фоизга камайган бўлса, август ойига нисбатан 50 фоизга тушганини айтди.\n“КоммерсантЪ” нашрининг ёзишича, ўтган йил ноябр ойига нисбатан Россиядан МДҲ давлатларига жами 6,4 миллиард рублга камроқ пул жўнатилган. Мутахассислар Россияда бошланиб бораётган иқтисодий инқироз туфайли яқин келажакда мигрантларнинг пул жўнатмалари ҳажми ўсишини кутмаса ҳам бўлади, деган фикрни билдирмоқда.\n“Қишда қоринга ишлаймиз!”\nОзодлик ўзбекистонлик меҳнат муҳожирлари ва улар муаммолари билан шуғулланаётган мутахассисларнинг эътиборини мазкур муаммога қаратиб кўрди.\nРостов-Дондаги “Азиз” Ўзбеклар миллий-маданий маркази раҳбари Қиёмхон Бобоев Ўзбекистонга пул жўнатмалари кескин камайгани сабабларини иш мавсуми тугагани билан изоҳлади.\n- Кўпчилик автотраспорт орқали Россияни тарк этаяпти. Бугунга келиб ҳамма кетиб бўлди аллақачон. Январь-февралдан бошланади қайтиш. Масалан, қирғизлар ва тожиклар ўзбекларга нисбатан Россияда ишлаш учун қулайроқ шароитга эга, кўплари ўтроқлашган, фуқаролик олган. Тожикистонликлар аксари қишга қолиб кетади, негадир ўзбеклар бориб-келиб юради. Оммавий кетиб-келаётган асосан ўзбеклардир. Бу ҳар йили кузатиладиган ҳолат. Мана шу кетаётганлар жўнатиб ўтирмайди – улар пулни ўзлари билан олиб кетади. Тўғри, бу ҳолатда долларнинг ўсишини ҳам инобатга олиш керак, - деди пул ўтказмалари ҳажмининг қисқаришини иш мавсуми тугагани билан изоҳлашга уринган Қиёмхон Бобоев.\nМосквада квартира таъмирлаш билан шуғулланиб келаётган Музаффар Россиядаги меҳнат муҳожирлари орасида энг зарар кўраётгани – маошга ишлаётган мигрантлар, деган фикрда.\n- Шу долларнинг рублга нисбатан қимматлашиб кетгани ташвишлироқ бўлиб турганини айтмасак, қолгани ҳар доимгидек - ўзгаришсиз. Доллар олиш қиммат бўлиб кетди, холос. Асосан ойликка ишлайдиган ишчи, дворник, грузчиклар оёғига катта болта урилди. Ҳатто Ўзбекистон, Тожикистон фуқароларини ҳам айнан ойлик тўлаш масаласи бўйича сократить қилиб юборди, кўчада қолиб кетди болалар. Бунинг ҳаммаси шу рублнинг қадрсизланиб кетганидан – бошқа муаммо йўқ, - дейди таъмирчи Музаффар.\nСамарада ишлаб юрган хоразмлик Нурмуҳаммад ҳам пул ўтказмаларининг камайишини мавсум билан боғлайди. У қишда “иш фақат қоринга” бўлишини айтади:\n- Биз Ўзбекистонга пул ўтказиб турамиз, фақат ҳозир эмас. Ёзда қачон ишласак, шунда ўтказамиз-да. Қишда иш бўлмайди, мен ҳам фақат қоринга ишлайман, квартира пулига... Доллар 55 бўлди! Ёзда 37-39 дан жўнатган эдик рублни, - дейди нархи ошиб бораётган долларни сотиб олиш тўғрисида ўйламаётганини ҳам гапирган Нурмуҳаммад.\nРоссия Марказий Банки маълумотига мувофиқ, 2014 йилнинг биринчи ярмида Ўзбекистонга Россиядан бўлган пул жўнатмалари МДҲ давлатларига жўнатилган умумий маблағдан 30 фоизни ёки 2 миллиард 570 миллион долларни ташкил этган (жами Россиядан МДҲ давлатларига бу муддат ичида 8,4 миллиард АҚШ доллари юборилган).\nМаълумки, 2014 йил бошидан буён Америка доллари ва Европа валютаси рублга нисбатан қарийб 1,5 баробарга кўтарилди. 12 декабр куни Москва биржасида бир доллар 57 рубл, бир евро эса 71 рублга сотилди.


26 январ 2021, Тошкент вақти: 20:46\nБуюк Британиядан сиёсий бошпана олган россиялик олигарх Борис Березовский “The Guardian” газетасига берган интервьюсида Россияда давлат тўнтаришини уюштиришга ҳаракат қилаëтганини айтди.\n14 апрель куни мухолифатдаги “Бошқа Россия” коалицияси аъзолари Москва марказий кўчаларида норозилик намойиши ўтказишга тайëрланмоқда. “Озодлик” радиосининг рус хизмати мухбирлари Россиянинг турли минтақаларидан пойтахт Москвага қўшимча милиция бўлинмалари олиб келинганини хабар қилди.\nМухолифат намойиши ҳукумат томонидан бекор қилинишига қарамай, ташкилотчилар бунга эътибор қилмасдан, етти мингга яқин одам намойишга чиқишини айтмоқда.\nМосквада намойишлар бўлиб ўтиши режаланган мавзелар полиция томонидан ўраб олинди.\n“Норозилар марши” ташкилотчиларидан бири Юлия Малишева “Озодлик” мухбири билан суҳбатда куч ишлатар тизимлар ходимлари бошқа минтақалардан пойтахтга жалб қилинганини айтди.\n“Милиция махсус кучларининг катта қисми мамлакатнинг турли минтақаларидан олиб келинган. Муаммо шундаки, минтақадаги бундай кучлар шаҳарда ўзини қандай тутишни билмайди. Шунинг учун четдан келган кучлар хатти-ҳаракати маҳаллийларникидан кескин бўлиши мумкин”, - деди Юлия Малишева.\nРоссиянинг Москва, Санкт-Петербург ва Нижний Новгород шаҳарларида бунга қадар намойиш ўтказишга қаратилган учта уриниш полиция томонидан бекор қилинган эди.\nШахмат бўйича собиқ жаҳон чемпиони, мухолиф партиялардан бирининг етакчиси Гарри Каспаров гарчи намойишлар қонуний бўлса-да, ҳукумат унга қаршилик кўрсатаëтганини айтади.\n“Муаммо шундаки, ҳукумат конституцияга амал қилишни мутлақ хоҳламайди. Биз 2004 йил 19 октаябрда қабул қилинган федерал қонуннинг 54-моддасига асосан оммавий тадбирлар ўтказишга ҳақлимиз. Қонун жуда кескин, у бизнинг ҳам айрим конституциявий имкониятларимизни чеклайди. Шунга қарамай, биз рухсат сўралган тадбирларни ўтказишга ҳақлимиз”, - деди Гарри Каспаров.\n2000 йилда Буюк Британиядан бошпана олган россиялик олигарх В.Березовский Россия президенти Владимир Путин ва режимини ағдармоқчи.\nУнинг айтишича, аксилконституциявий бўлган Путин режимини аксилконституциявий йўллар билан ағдариш керак.\nОлигархнинг бундай чақириқлари янграëтган бир пайтда Россия бош прокурори Юрий Чайка Б.Березовскийга қарши навбатдаги жиноят иши очилганини билдирди.\n“Мен тегишли идораларга янги жиноят иши очиш ҳақида буйруқ бердим. Чунки ҳақиқатан Березовскийнинг интервьюси Россия ҳукуматини куч билан ағдаришга чақириқдир”, - деди Ю.Чайка.


Ўзбекистонга илк марта Озиқ-овқат ва озиқланиш хавфсизлиги халқаро конференцияси ўтказилди\nПойтахтимизда “Марказий Осиёда қишлоқ хўжалиги соҳасидаги ўзгаришлар, озиқ-овқат маҳсулотлари ва озиқланиш хавфсизлиги” мавзуида халқаро конференция ташкил этилди.\nБМТ Бош котибининг инсоният хавфсизлиги бўйича махсус маслаҳатчиси Ўзбекистонга келади\nЖорий йил 8 июнь куни Тошкент шаҳрида “Орол ҳалокати асоратларини юмшатиш бўйича ҳамкорликдаги фаолият: янги ёндашувлар, инновацион ечимлар, инвестициялар” мавзусида халқаро конференция бўлиб ўтади.\nОбод ватаннинг бахтиёр болалари\nМамлакатимизда болалар келажагимиз ворислари, миллатимиз давомчилари сифатида эъзозланади. Аслида, ўзбек халқи — азалдан болажон халқ. Халқимиз қайси дин, қайси миллат фарзанди бўлишидан қатъи назар, ардоқлайди. Меҳр бериб, бошини силайди.\nСаша Грауманн: «Ўзбекистон халқи фарзанд тарбиясига олижаноблик билан муносабатда бўлиш бўйича буюк маданиятга эга»\nФарзанд тарбиясида оиланинг ўрни беқиёс. Шу боис ҳар қандай жажжи қалб эгаси бу муқаддас масканда камолга етишга эҳтиёж сезади. Баркамол оила болага хотиржамлик, барқарорлик ва бахт улашиб, бу туйғулар унинг ўзига ҳамда эртанги кунига янада ишонч бағишлайди.\nАфғонистонда гиёҳванд моддалар етиштириш кескин кўпайган\nАфғонистон ҳуқуқ-тартибот органлари томонидан кунига қарийб бир тонна наркотик моддалар мусодара этилаяпти.\nЎзбeкистоннинг Таиланддаги бош консули тайинланди\nАзиз Алиев Ўзбекистоннинг Бангкок шаҳридаги (Таиланд) бош консули этиб тайинланди.\nТабиий экотизим: Экологик барқарорлик кафолати\nБиологик турларни сақлашнинг аҳамиятини чуқур англаш, халқаро ҳамжамиятнинг хабардорлигини ошириш мақсадида БМТ ташаббуси билан 22 май “Халқаро биологик хилмахиллик куни” деб эълон қилинган. Ушбу экологик сана бутун дунёда бўлгани каби мамлакатимизда ҳам кенг нишонланади.\nShowing 221-234 of 349 items.


23 апрел 2021, Тошкент вақти: 17:19\n2019 йилда бир тонна буғдой 1 миллион 200 минг сўмдан харид қилинади. Бу ҳақда президент Шавкат Мирзиёев 25 февраль куни ғаллачиликка оид долзарб вазифаларга бағишлаб ўтказган йиғилиш пайтида маълум қилинди.\nБундан ташқари ғалладан режадагидан кўра мўлроқ ҳосил йиққан фермерларга ҳар бир тонна учун қўшимча 300 минг сўмгача устама ҳақ тўланади. Президент фикрича, бундай ёндашув фермерларни мўлроқ ҳосил олишга рағбатлантиради.\nМаълум қилинишича, 2018 йилда Ўзбекистонда 5 миллион 200 минг тоннадан кўпроқ ғалла етиштирилган. Бу ҳар гектар ердан 45 центнердан ҳосил олинганини англатади.\nЙиғилишда маълум қилинишича, жорий йилда ёғингарчилик аввалги йилларга нисбатан 1,3 баробарга кўп бўлади. Шунингдек, сув омборларида ўтган йилга қараганда 2-3 баробар кўп сув йиғилган. Сувнинг сероблиги ҳам ғалладан жорий йилда кўп ҳосил етиштирилишига омил бўлиши таъкидланди.


Ўзбекистон Республикаси Президенти Шавкат Мирзиёевнинг Олий Мажлисга Мурожаатномаси - Халқ сўзи\n22:50 28 Декабрь 2018 Сиёсат\nБуюк Имом Бухорий ҳазратларининг “Ал-Жомеъ ас-Саҳиҳ” асари“Барча эзгу амаллар ниятга боғлиқ, ҳар бир кишига фақат ният қилган нарсаси берилади” деган ҳадис билан бошланишида албатта жуда чуқур маъно бор.\nБиз 2018 йилга “Фаол тадбиркорлик, инновацион ғоялар ва технологияларни қўллаб-қувватлаш йили” деб ном бериб, Давлат дастури доирасида 21 триллион сўм ва 1 миллиард долларга тенг 76 мингта лойиҳани амалга оширганимиз ўтган йили яхши ният билан бошлаган ишларимизнинг натижасини кўрсатиб турибди.\nХусусан, “Обод қишлоқ” ва “Обод маҳалла” дастурлари халқимиз томонидан катта мамнуният билан кутиб олинди. Жорий йилда бу борадаги қурилиш ва ободонлаштириш ишларига 3 триллион сўм маблағ йўналтирилди.\nШуларнинг барчасини ҳисобга олиб, 2018 йилда бошлаган ишларимизни мантиқий давом эттириш ва юксак босқичга кўтариш мақсадида, мен кириб келаётган янги – 2019 йилга“Фаол инвестициялар ва ижтимоий ривожланиш йили”, деб ном беришни таклиф этаман.\nИқтисодиётнинг барча соҳаларини рақамли технологиялар асосида янгилашни назарда тутадиган Рақамли иқтисодиёт миллий концепциясини ишлаб чиқишимиз керак. Шу асосда “Рақамли Ўзбекистон – 2030” дастурини ҳаётга татбиқ этишимиз зарур.\nУчинчидан, банк ва молия тизимида ислоҳотларни жадал давом эттириш, соҳага замонавий бозор механизмларини кенгжорий этиш зарур.\nОлтинчидан, иқтисодиётни бошқаришда давлат аралашувиникескин камайтириш лозим.\nЕттинчидан, биз эркин бозор тамойилларини ўрнатмоқчи эканмиз, иқтисодиётнинг етакчи тармоқларини ислоҳ қилиш ва ривожлантириш орқали соғлом рақобат муҳитинияратишимиз шарт.\nКелгуси йилда бошқа стратегик тармоқларни ҳам, жумладан, “Ўзбекнефтгаз”, “Ўзкимёсаноат” жамиятлари, Навоий кон-металлургия комбинатини босқичма-босқич ислоҳ қилишни давом эттирамиз.\nЯна бир муҳим вазифа – сувни тежайдиган суғориштехнологияларини кенг қўллашдан иборат.\nШу мақсадда, Ўзбекистон Миллий телерадиокомпанияси таркибида “Ўзбекистон тарихи” каналини ташкил этиб, илмий жамоатчилик, ижодкор зиёлиларимиз билан биргаликда унинг дастурларини пухта шакллантириш керак.\n2019 йилга “Фаол инвестициялар ва ижтимоий ривожланиш йили”, деб ном берганимиз муносабати билан Ташқи ишлар вазирлиги ва унинг чет элдаги ваколатхоналари ҳам ўз ишини қайта кўриб чиқишлари лозим бўлади.\nДавлатнинг бошқарув соҳасидаги баъзи функцияларини давлат-хусусий шериклик асосида, жумладан, “аутсорсинг” шаклида хусусий секторга топшириш лозим.\nБирлашган Миллатлар Ташкилотининг Оролбўйи минтақаси учун Инсон хавфсизлиги бўйича кўп томонлама шериклик асосида “Траст фонди”нинг тузилиши ўзбек дипломатиясининг катта ютуғи бўлди.\nХабарингиз бор, яқинда Бирлашган Миллатлар Ташкилоти Бош Ассамблеясининг ялпи мажлиси томонидан муҳим бир ҳужжат –“Маърифат ва диний бағрикенглик” резолюцияси қабул қилинди.


12:18 / 25.11.2016 4229\n“Трастбанк” ХАБ Бошқарув раисининг виртуал қабулхонаси Вазирлар Маҳкамасининг 2016 йил 27 октябрдаги “Вазирлик ва идоралар, хўжалик бирлашмалари раҳбарлари, Қорақалпоғистон Республикаси Вазирлар Кенгаши Раиси, вилоятлар, шаҳар ва туманлари ҳокимларининг “Жисмоний ва юридик шахсларнинг мурожаатлари тўғрисида”ги Ўзбекистон Республикаси Қонуни талабларини сўзсиз бажариш юзасидан жавобгарлиги тўғрисида”ги 366-сонли қарорида белгиланган вазифалар ижросини таъминлаш мақсадида ташкил этилди. Бу ҳақда Банк матбуот хизмати хабар бермоқда.\nЖисмоний ва юридик шахслар банк фаолияти юзасидан ҳал этилмаган муаммо, ариза, шикоят ва таклифлар билан қулай ва замонавий усулда “Трастбанк” ХАБ Бошқарув раисининг виртуал қабулхонасига электрон тарзда мурожаат юборишлари мумкин.\nМаълумотларга кўра, банкнинг расмий www.trustbank.uz веб-сайтида ҳамда murojaat@trustbank.uz электрон манзилида ўзбек ва рус тилларида Банк Бошқарув раисининг виртуал қабулхонаси ташкил этилган.\n“Бундан ташқари, банкнинг (0 371) 244-25-73 рақамли “Ишонч телефони” орқали оғзаки мурожаатлар қабул қилинади. Шунингдек, мижозларнинг банк фаолиятига оид турли саволлари бўйича 140-00-88 рақамли “Call марказ”и ҳам фаолият юритмоқда”, дейилади хабарда.


САРҲАДСИЗ САНЪАТ 2013,4-сон\nСиз шу ердасиз: Бош сахифа Маданий ҳаёт САРҲАДСИЗ САНЪАТ 2013,4-сон\nЯратилган куни 28.08.2015 11:06 | | | Кўрилган: 821\n“УНСИЗ ТЕАТР”НИНГ АКС-САДОСИ\nДраматургия, актёрлик, мусиқа, рақс, тасвирий санъатни ўзида мужассам этган театр санъати томошабинларнинг маънавий ва эстетик тарбияси юксалишида муҳим ўрин эгаллайди. Бугунги кунда республикамизда фаолият юритаётган давлат тасарруфидаги 37 та театр мазкур санъатнинг ўзига хос сеҳру жозибаси, гўзаллик ва нафосатини намойиш этиб, халқимиз маданияти, миллий қадриятларимиз, урф-одатларимиз ривожига муносиб ҳисса қўшиб келмоқда. Бу борада уларда хизмат кўрсатаётган фидойи актёрлар, заҳматкаш режиссёрларнинг машаққатли меҳнати таҳсинга сазовор, албатта.\nХалқ артисти Шукур Бурҳонов “Мен ижодимда уч нарсага амал қиламан: биринчиси, касбга муҳаббат ва садоқат; иккинчиси, темир интизом, фидойилик; учинчиси, халққа яқин бўлиш, халқни билиш, уни тушунишга ҳаракат қилиш”, деган экан. Ана шу қоидаларни умр мазмунига айлантирган суҳбатимиз қаҳрамони – таниқли кино ва театр актёри, Ўзбекистонда хизмат кўрсатган артист Жумадулло Раметов ўзини ҳам бадиий раҳбар, ҳам режиссёр сифатида намоён этиб, республикамизда биринчи бўлиб Кар-соқовлар театр труппасини тузди. Труппа томонидан дастлаб болаларга мўлжалланган “Зумрад ва қиммат”, “Қақилдоқ” эртаклари саҳналаштирилган бўлса, кейинчалик ёзувчи Шуҳратнинг “Беш кунлик куёв” комедияси томошабинлар эътиборига ҳавола этилди. 2010 йил ушбу спектакль Тошкентда бўлиб ўтган республика театрларининг анъанавий “Наврўз” фестивалида совринли ўринни қўлга киритиб, труппа қимматбаҳо эсдалик совғаси билан тақдирланди. Спектаклда қатнашган актёрлар, уларнинг ижро маҳорати ҳақида театршунос танқидчи, профессор Л. Тўлахўжаева, таниқли артистлар Т. Йўлдошев, Ҳ. Икромовлар томонидан илиқ фикрлар билдирилди. Айни кунларда труппа аъзолари “Афандининг беш хотини” саҳна асари устида иш олиб боришяпти. Унда С. Саидваққосова. Н. Исломхўжаева, Ш. Абдуллаева, А. Иброҳимов, С. Мирмусаев каби ҳаваскор ижрочилар иштирок этишмоқда. Биз Жумадулло акага мурожаат этиб, мазкур труппанинг ташкил этилиши, бугунги фаолияти, мақсад-режалари, ундаги актёрлар ижро маҳорати, ижоддаги машаққатлар, устоз ва шогирд ўртасидаги муносабатлар ва шу каби мавзулар атрофида гапириб беришларини илтимос қилдик.\n– Труппанинг фаолиятини 2005 йилда Тошкентдаги 101-кар-соқов болалар махсус интернат-мактаби ўқувчилари иштирокида “Зумрад ва Қиммат” эртагини саҳналаштиришдан бошлаганмиз. Уни ташкил этишда мазкур ўқув даргоҳи директори М. Султонова менга яқиндан ёрдам берган. 30 – 35 дақиқалик томошамиз тайёр бўлгач, ота-оналар мажлиси чақириб, уларга спектаклни қўйиб берганмиз. Томошамиз муваффақиятли чиққанидан сўнг республика Кар-соқовлар жамиятининг Тошкентдаги 700 ўринли маданият саройида фаолиятимизни давом эттирдик. Бу ерда ҳам ишни дастлаб болалар томошасини саҳналаштиришдан бошладик, чунки катталар учун спектакль қўйишга ҳали тайёр эмас эдик. Ўқувчилар билан яна бир эртак-спектакль – “Қақилдоқ”ни томошабинлар эътиборига ҳавола этгач, катта ёшли актёрлар етишиб чиққандан сўнг “Беш кунлик куёв” асарини саҳналаштиришга қўл урдик. Кўпчилик бир ярим соатдан ортиқ давом этувчи бу томоша ногиронлар учун оғирлик қилиши мумкинлигидан хавотир олишган эди. Лекин актёрларимиз ролларни катта қизиқиш ва зўр иштиёқ билан ижро этишди.\nМаданият саройига Ўзбекистонда хизмат кўрсатган артист Раъно Шодиеванинг онаси Гўзал Шодиева директор эдилар. У кишининг раҳбарлигида спектаклни Тошкентдаги гапириш ва эшитиш қобилияти чекланган томошабинлар орасида муваффақиятли намойиш этгач, вилоятларга гастроль сафарига чиқишни мўлжалладик. Ўша пайтлари Маданият ишлари вазирининг ўринбосари бўлиб ишлаган Бахтиёр ака Сайфуллаевдан 12 кишилик труппа билан Самарқандга гастроль уюштириш, у ердаги маҳаллий театрда декорацияларидан фойдаланган ҳолда саҳна асарлари намойиш этиш билан боғлиқ ташкилий масалалар ижросини таъминлашда ёрдам беришини илтимос қилдик. У киши Самарқандга қўнғироқ қилиб, бу ишларни ижобий ҳал этиб берди. Ўзимиз маблағ топиб Самарқандга етиб боргач, бир кеча қайнонамникида меҳмон бўлдик. Эртасига Чехов номидаги вилоят театрида “Беш кунлик куёв” спектаклини томошабинлар эътиборига ҳавола этиб, уларнинг олқишларига сазовор бўлдик. Мезбонлар биз учун ош дамлаб, чиройли зиёфат уюштиришди. Пешиндан кейин Регистон майдонини зиёрат қилдиришиб, зўр тантана билан кузатиб қўйишди. Биз хуш кайфиятда, гўзал таассуротлар билан Тошкентга қайтдик.\n2010 йили “Фонд форум” ёрдамида яна ўша спектакль билан водий бўйлаб сафарга чиқдик. Бу гал барча сарф-харажатлар жамғарма томонидан қопланди. Дастлаб Фарғона шаҳрида бўлдик. Вилоят театрининг Қўқондаги 700 ўринли лиқ тўла залида кар-соқовлар ва бошқа томошабинлар учун спектакль намойиш этиб, қўшиқлар ижро этдик. Труппамиз аъзолари нафақат роль ўйнашни, ҳатто “ашула айтиш”ни ҳам эплашади. Улар орасида қисман бўлса-да товуш англайдиганлари бор. Фонограммадан фойдаланган ҳолда улар ижросида “қўшиқ”лар тайёрлаймиз, яъни саҳнага чиққан ижрочи фонограммада куйланаётган қўшиқ сўзларини эшитиш аппарати орқали англаб, умуман эшитмайдиганларга имо-ишора тилида, қўл ҳаракатлари ёрдамида тушунтириб туради. Бундай чиқишлардан лол қолган фарғоналиклар: “Биз улар фақат гаплашишни билади десак, куйлашни ҳам қойиллатар экан-ку!” – дея олқишлашди. Сўнгра Андижон, Наманган вилоятларидаги томошаларимиз ҳам мухлислар томонидан илиқ кутиб олинди. Айни кунларда “Афандининг беш хотини” комедияси устида ишлаяпмиз. Репетиция жараёнлари бошланганига 8 ойдан ошиб қолди. Боиси, Афанди ролига номзод топишимиз жуда қийин кечди. Ҳозир учинчи номзод билан синов машғулотлари давом этмоқда. Бу ишларда имо-ишора тилини яхши биладиган таржимоним менга яқиндан ёрдам беради. Спектакль тайёр бўлгач, барчангизни томошага таклиф қиламиз.\n2005 йили Юнеско халқаро ташкилоти ташаббуси билан Парижда ўтказилган Хоразм ва Бухоро шаҳарларининг 2500 йиллиги зўр тантана қилинди. Унга ташриф буюрган Президентимиз раҳбарлигидаги делегация таркибида Ўзбек давлат драма театри жамоаси билан мен ҳам қатнашганман. Францияда юрганимизда кар-соқовлар театрида бўлиб, уларнинг томошаларини кўриб ҳайратда қолганман. Ўша пайтдаги таассуротларимни сўз билан ифодалаб беролмайман. Менга ёққан нарса шу бўлдики, бу инсонларда тўрт мучаси соғлом кишиларда етишмайдиган, актёр учун зарур бўлган эмоционаллик жуда кучли. Актёрнинг ҳис-туйғуси тошқин бўлиши, ич-ичидан тезда ролга киришиб кетиши керак. Мен шу ҳолатни айни инсонлар табиатида кузатдим. Улар гапирса шунчаки гапирмайди, кучаниб, куйиб-пишиб, дард билан гапиради. Саҳнага чиққанларида айрим актёрларимизга айтганларимиз каби юракдан гапир, юрагинг ишламаяпти, деб айтишга ҳожат қолмайди. Францияда кўрганларимдан хулоса чиқариб, улар қилган ишни бизда ҳам амалга ошириш мумкин-ку, деган мақсадда айнан шундай труппа тузишга қарор қилган эдим. Бугунда бизникилар мен Парижда кўрганимдан-да зиёда ишлар қилишяпти. Қани эди биз ҳам парижликларга ўз томошаларимизни намойиш этиш имконини топа олсак!..\nРеспубликамизда гапириш ва эшитиш имконияти чекланган шахслар сони қанчалик эканини билмадиму, аммо улар ҳам инсон, Ўзбекистон фуқароси, биз билан теппа-тенг ҳуқуққа эга. Жамиятда яратилган шарт-шароитлар, имкониятлардан фойдаланишга уларнинг ҳам ҳаққи бор. Нега энди бу инсонлар театр кўрмаслиги, санъатдан баҳраманд бўлмаслиги керак? Аслида улар бу нарсаларни биздан талаб қилишга ҳақли. Лекин биз буни кутиб турмасдан ўзимиз аввалроқ ҳаракатга киришсак, ёрдам қўлини чўзсак, катта савоб ишни амалга оширган бўламиз. Юқорида айтганимдек, эндигина тўртта вилоятга сафар уюштирдик. Қолганлари навбат кутиб турибди...\nМен тажриба алмашиш мақсадида Тожикистон, Қозоғистон, Қирғизистон, Туркманистон давлатларини суриштириб кўрдим. Бундай труппа уларда ҳали ташкил этилмаган экан. Қардош республикаларга бориб бемалол томошалар қўйиб келсак бўларкан. Яна бир қулай томони – имо-ишора тили айни тоифа инсонлар учун халқаро тил мақомига эга бўлиб, таржимонга ҳам зарурат бўлмас экан. Айтишларича, ўзларигагина маълум жиҳатларни эътиборга олмаганда улар бир-бирларини қийинчиликсиз тушунишаркан. Шу боис келгусида труппамиз билан дунё бўйлаб сафарларга чиқиш, томошалар кўрсатиш, миллий қадриятларимизни хорижликларга намойиш этиш ниятимиз бор. Эҳтимол, кейинчалик бу ниятимиз амалга ошиб, чет эллларга бориб тажриба алмашиш имкони ҳам туғилар.\nШу ўринда санъатга муҳаббат уйғотган, унинг сир-асрорларини ўргатган устозларим – “Илҳом” театри раҳбари Э. Масафоев, таниқли режиссёр Б. Йўлдошевлар номини ҳурмат билан тилга олишни истардим. Ўзбекистондаги энг кучли, манаман деган режиссёрлардан саналувчи бу гигант санъаткорларнинг бири менга назарий жиҳатдан, бири эса амалиётдан сабоқ беришган. Мени тинимсиз меҳнат қилишга ўргатишган. Баҳодир аканинг уйларига хабар олгани бориб ҳар гал гаплашганимда, “Акажон, сочингизнинг эллик фоизини мен оқартирганман, рози бўлинг”, десам куладилар. Швейцариялик ёзувчи Ф. Дрюматнинг “Бир эшак ҳангомаси” спектаклида Эшакфуруш ролини ижро этиб, республикамиздаги 37 та театр актёрлари ичида “Йилнинг энг яхши актёри” номинацияси ғолиблигига лойиқ кўрилишим у кишининг меҳнати самараси бўлган. Устозларим менга нафақат актёрликни, балки камтарлик, меҳнатсеварлик, инсонийликни ўргатишган. Ногиронлар билан ишлашимнинг сабаби, тагзамини ҳам шуларнинг ўгитлари туфайли бўлса ажабмас. Устозлардан яна сабр-тоқатни, пулнинг кетидан қувмасликни ўргандим. Раҳматли Э. Масафоев: “Сен индамасдан ишлайвер, пулнинг ўзи изингдан келаверади”, десалар, “қачон келади?” дея сўрайверардим. Мана энди айтганлари ижобат бўлиб, шундай кунлар келди. Аллоҳга шукур, театр, кино ва бошқалардан кетма-кет таклифлар тушмоқда. Кинода йилига ўнтагача роль ўйнаяпман, театрдан ортиб, труппамиз билан ишлашга ҳам улгураяпман. Албатта, буларнинг барчаси фидойи устозларим меҳнатининг самарасидир. Шуни айтишни истардимки, устозларнинг шогирдлардан пул олишини ҳеч ҳам ҳазм қилолмайман. 1977 – 1980 йилларда “Илҳом” театрида Э. Масафоев қўлида сабоқ олганимда ҳаммага жавоб, фақат сен қоласан, деб мен билан эринмасдан 8 – 10 соатлаб ишларди, бир тийин ҳақ олмасди. Битта нон кўтариб борсам, шунинг ҳам пулини берарди. Ҳозиргиларга ҳайрон қоламан, бир нарса ўргатадими-йўқми, албатта, репетиторман, деб пул талаб қилади. Агар устозларим мендан ҳақ сўрайдиган бўлса, жонимни беришимга тўғри келади. Ахир, улар мен учун жонини, асабини, кўзининг нурини аяшмади-ку, олтиндан қиммат вақтини сарфлашди-ку! Улардан ҳамиша миннатдорман.\nЯна труппа фаолиятига тўхталадиган бўлсам, ҳозирда унда 15 киши мунтазам иштирок этиб келмоқда. Актёрларимиз ёши чегараланмаган. Улар орасида 18 ёшдан 60 ёшгача бўлганлар бор. Вақтида 7 ёшли болалар билан ҳам ишлаганман. Труппа репертуари дастлаб эртак-томошалардан бошланган бўлса, кейинроқ ундан катталар учун спектакль ва қўшиқлар жой олди. Буларнинг барчасини актёрларнинг хоҳиш-истаклари, қизиқишларидан келиб чиқиб тайёрлаганмиз. Машғулотларни Кар-соқовлар маданият саройида олиб борардик. Аммо қиш мавсумида хоналар совиб кетиб, репетиция жараёнлари тўхтаб қоларди. Бундан хабар топган Ўзбек Давлат драма театри директори, раҳматли С. Аҳроров 2008 йилда менга: “Бу театрда кимлар ишлаб кетмаган, эртага биздан ҳам қолади. Труппангизни олиб келинг, шу ерда шуғулланишсин, савоб бўлади”, – деб рухсат бердилар. Шундан бери ушбу театрда репетиция машғулотларини ўтказамиз. Саҳна безаклари, либослар, аппаратуралардан фойдаланамиз. Ҳозирги янги директоримиз Ботир ака Тожихўжаев ҳам бизни қўллаб-қувватлаб, Худо хоҳласа, “Афандининг беш хотини” спектакли премьерасини Ўзбек давлат драма театрида ўтказиб, унинг қошида Кар-соқовлар театр студиясини ташкил этамиз, деган таклифни билдиряптилар.\nБундан ташқари, кўзи ожизлар жамияти билан ҳамкорлик қилиш ниятим ҳам йўқ эмас. Жамиятнинг Навоий вилоятида бўлиб ўтган 80 йиллиги тантаналарида иштирок этганимда бир ашулачи Ўзбекистон Халқ артисти Сойиб Хўжаевнинг овозини шу даражада қойилмақом қилиб ўхшатдики, ҳаяжонланганимдан микрофонни қўлимга олиб, Худо хоҳласа, сизлар билан “Тошболта ошиқ” драмасини қўяман, деб ваъда бериб юбордим. Эндиликда пьеса матни, мусиқаларини тайёрлаб ёнимда олиб юрибман. Фақат улар билан учрашишга, ишлашга, ролларни тақсимлаб беришга вақт тополмаяпман. Аслида кўзи ожизлар билан ҳамкорлик илгарироқ бошланган эди. Тошкент шаҳридаги имконияти чекланган шахслар учун ихтисослаштирилган республика касб-ҳунар коллежи кўзи ожизлар гуруҳи ўқувчилари билан ишга жиддий киришиб, уларга Э. Воҳидовнинг “Руҳлар исёни” достонидаги ролларни тақсимлаб, ёздириб ҳам қўйгандим. Афсуски, коллежга янги раҳбар келиши билан вазият ўзгариб, ишларимиз юришмай қолди. Менимча, у унчалик санъатга қизиқмайди, шекилли. Ўқувчиларни бир-икки марта машғулотларга чақирсам, директоримиз рухсат бермаяпти, деб келишмади ва шу билан ишимиз ниҳоясига етмай қолди. Бу ҳақда директорга қўнғироқ қилиб, сиз билан суҳбатлашмоқчиман десам, гаплашишни истамади. Мен ундан сиздан ўзимга пул сўраётганим, булардан ҳам пул олаётганим йўқ, бошлаб қўйган ишимни давом эттирсам майлими, деб сўрамоқчи эдим. Инчинун, труппани ташкил этиб, томошалар қўйиб, бирон жойдан бир тийин пул олган ёки манфаат кўрган, бировдан бир нарса таъма қилган эмасман. Фақат ёлғон бўлмасин, ишларимни энди йўлга қўяётган пайтимда Тошкентдаги 101-мактаб бироз муддат ойлик тўлаган, холос. Мен бу гапларни аччиқланганимдан ёки мақтаниб айтаётганим йўқ. Ниятим – труппамиз кўзга кўринган театрлар қаторидан жой олса, улар сафида юрса, шунинг ўзи етарли. Яқинда бир йиғинда “Ўзбеккино” миллий агентлиги бош директори Ж. Қосимов киноижодкорларга труппамиз ҳақида гапириб, Ж. Раметов кар-соқовлар иштирокида бир ярим соатлик спектакль тайёрлапти, вилоятларга гастроль сафарларига чиқибди, нега шу ҳақда 15 – 20 дақиқалик ҳужжатли фильм ишламаяпсизлар, деган фикрни билдирибди. Мен буни эшитиб, камтарона хизматимиз жамоатчилик эътиборига тушганидан, кўпчиликка маъқул келганидан хурсанд бўлдим. Спектаклимиз телевидениенинг “Ўзбекистон” каналида намойиш этилгач, вилоятлардан ташаккур сўзлари битилган хатлар олдим.\nТомошаларимиз асосан кар-соқовлар учун мўлжалланган бўлса-да, уларга бошқа томошабинлар ҳам киришини эътиборга олиб, биринчи қаторда ўтирганча қўлимиздаги пьеса матни ҳамда актёрлар ҳаракатларига қараб, эркакларга ўзим, аёлларга ёнимдаги шеригим овоз бериб, саҳнадаги воқеалар айтиб турилади. Труппамизга тағин вилоятлардан таклифлар тушяпти.\nТруппа аъзолари орасида умуман эшитмайдиган ва гапиролмайдиганлари ҳам бор. Бироқ барчаси махсус интернат-мактабларда савод чиқариб, ўқиш-ёзиш, имо-ишора тилини яхши ўзлаштирган. Спектакль матнини қўлларига ёзиб берсам-да, ролларини таржимон ёрдамида қайта-қайта тушунтириш, репетиция жараёнида 20 – 30 марталаб такрорлаш натижасида ёдлаб оладилар. Мен улардан нолимайман, театрга чанқоқ, қизиқишлари зўр. Тўғри, машғулот пайтида уларга баъзи бир ҳолат, ҳаракатларни, айтайлик, ғазаб ёки қувноқ кайфиятни, ҳис-туйғуни ифодалашни ўргатиш бироз мушкуллик туғдиради. Буни сўз ёки матнни ўқитиш билан тушунтириб бериш қийин. Бундай ҳолларда таржимон ёрдамидан фойдаланамиз. Актёр ундан нима қилиш кераклигини ўрганиб олгандан сўнг жаҳд билан образга киришиб кетади ва ўша ҳолатни кўрсатиб бера олади. Санъат институти ёки биронта олийгоҳда эшитиш ва гапириш имконияти чекланган 4-5 та талабани актёрликка ўқитадиган кичикроқ бўлим ёки факультет ташкил этилса, қани эди! Уларни жон деб ўзим ўқитардим, дарс берардим. Бир пайтлари Маданият ва спорт ишлари вазирлигига “Маданият институтида кар-соқовлар учун актёрлик факультети очайлик, ҳар йили унга 5 та, ҳеч бўлмаганда 3 та талаба қабул қилайлик”, деган таклиф билан чиққанман. Ўтган йили Санъат ва маданият институтига “Беш кунлик куёв” спектаклида бош ролни ўйнаган Аббос деган ўқувчимни ижодий имтиҳонга олиб бордим. Комиссия аъзолари гапиролмайдиган одам ҳам роль ижро этиши мумкинми, дегандек бошда бизга унча ишонишмади. Шунда иккаламиз спектаклдан 8 дақиқалик парча қўйиб бердик. Улар ўқувчимнинг маҳоратига тасаннолар айтиб, бир овоздан 5 баҳо қўйишди. Афсуски, фанларга оид тест синовида 2 балл етмай ўқишга киролмади. Эндиликда оила ташвиши, иш, тирикчилик деб ўқишга вақт тополмаяпти. Мен бундай истеъдодлардан кўпчилигини биламан. Қани эди, улар ҳам санъат институтларида ўқишса, соғлом талабалар қатори актёрлик маҳоратидан сабоқлар олишса! Билмадим, бу таклифлар қачон мутасаддиларнинг қулоғига етиб бораркин?!\nДарҳақиқат, санъат дарду ташвиши билан яшаётган бу куюнчак, тиниб-тинчимас актёрнинг бўш вақтини топиш қийин экан. Қачон қараманг, ё театрда труппа билан репетиция қилаётган ёки кинода суратга тушаётган ёхуд театрда ўз ролини яратиш устида изланаётган бўлади. Унинг кино ва театрдаги роллари ҳақида гапириш биргина мақола мавзусига сиғмайди. Биз Жумадулло ака ва у ташкил этган театр фаолиятига ривож тилаган ҳолда эл севган санъаткоримизнинг баракали ижоди ва шарафли меҳнатига ҳаққоний баҳо сифатида айтилган Ўзбек Давлат драма театри труппа бошлиғи Хадича Ризаеванинг қуйидаги фикрлари билан суҳбатимизни якунлашни лозим топдик:\n“Бир куни Самарқандга гастроль сафарига кетаётганимизда Жумадуллога: “Труппа аъзолари билан ҳар доим таржимон ёрдамида мулоқот қиласиз, ўзингиз ҳам мустақил гаплаша оласизми?” – деб ҳазиллашганимизда у имо-ишора тилида чиройли бир шеър ўқиб бериб, уни ҳам қўл ҳаракати, ҳам товуш орқали гўзал қилиб тушунтириб бизни ҳайратда қолдирганди. Шунда бу соҳанинг ҳам ўзига хос ажойиб жиҳатлари борлиги, хоҳ сўз, хоҳ имо-ишора орқали бўлсин, санъатнинг чегара билмаслиги, у гўзаллиги, нафосати билан ҳар бир инсоннинг қалбига йўл топа олишига амин бўлганман. Труппанинг барча сарф-харажатлари Жумадуллонинг шахсий жамғармаси ҳисобидан амалга оширилади. Труппа аъзолари қаерга, қайси ташкилотга боришмасин, уларни зўр қизиқиш, ҳаяжон билан кутиб олишади. Вилоятда сафарда юрганимизда бир киши узоқдан ёнимизга югуриб келиб, имо-ишоралар билан бир нималарни суриштира бошлади. Кейин билсак, у Жумадуллони телевиденида кўриб таниб қолган экан. Унинг спектаклларини кўрганини айтиб, бизнинг ташкилотга ҳам борасизми, томошалар қўйиб берасизми, деб сўраётган экан.\nТўрт мучаси соғлом инсонлар ҳаётда кўп нарсага осонроқ эришганлари учун атрофдагиларга унча эътибор беравермайди. Лекин кар-соқовлар бундай эмас. Бир-бирларини ҳамиша қўллаб-қувватлайди. Репетиция жараёнларини кузатганимизда биронтаси режиссёр кўрсатмасини тезроқ тушунмаса, бажаришга қийналса, иккинчиси дарров ёнига келиб, режиссёрга ҳам аҳамият бермай, жон куйдириб тушунтиришга киришиб кетади. Бутун диққатини саҳна жараёнига қаратади. Ҳар бир ишга, топшириққа эътибор билан ёндашади, масъулиятни юракдан ҳис этади. Бир образни яратиш учун актёр унинг характери, ички оламини очиб бериши, кечмиш-кечирмишларини томошабин кўз ўнгида гавдалантира олиши керак. Тил воситасида оддий нарсаларни сўз билан тушунтиришга қанчалик қийналамиз-у, энди имо-ишора орқали бутун бир асарни томошабинга етказишнинг заҳматини тасаввур қилаверинг.\nДарҳақиқат, Ж. Раметовни чин маънода санъат фидойиси, матонатли инсон десак янглишмаган бўламиз. Чунки гапириш ва эшитиш қобилияти чекланган шахслар билан театр қўйиш, уларнинг тилини тушуниб, кўнглига йўл топиш, бажарадиган вазифаларини тушунтириб, талаб қилишнинг ўзи катта жасорат!”.\nСуҳбатдош Қудрат ОЧИЛОВ.


Фарзанд бахиллик ва қўрқоқлик боисидир | Azon.uz - Ахборот-таҳлилий портал\n910 15:00 26.07.2019\nУшбу сарлавҳада зикр қилинган маъно имом Ибн Можа ва имом Аҳмад ривоят қилган ҳадиси шарифда келган: Имом Ҳасан ва имом Ҳусайн кичиклик чоғларида югуриб келганларида Расулуллоҳ соллаллоҳу алайҳи васаллам уларни бағирларига босиб туриб: «Албатта, бола бахиллик ва қўрқоқлик боисидир», деганлар.\nЯъни инсон ўзи учун қилмаса ҳам, «боламга бўлсин», дея бахиллик қилади. Инсон ўзи учун қўрқмаса ҳам, боласи учун қўрқади.\n84. Оиша розияллоҳу анҳодан ривоят қилинади:\n«Абу Бакр розияллоҳу анҳу бир куни:\n«Аллоҳга қасам! Ер юзида мен учун Умардан маҳбуброқ одам йўқ! – деди. Кейин чиқиб, қайтиб кирди ва: – Нима деб қасам ичдим, ҳой қизим?» деди.\nМен нима деганини айтиб бердим. Шунда у:\n«(Умар) мен учун азиз! Лекин фарзанд қалбга яқинроқ бўлади», деди».\nШарҳ: Ҳазрати Абу Бакр Сиддиқ розияллоҳу анҳу ўзларининг энг яқин дўстлари Умар розияллоҳу анҳуга бўлган муносабатларини билдириш мақсадида Аллоҳ таолонинг исми ила қасам ичиб, ҳазрати Умар ўзлари учун одамларнинг энг маҳбуби эканини айтиб, ташқарига чиқдилар ва айтган иборалари ноаниқ чиққанини эслаб, ортга қайтдилар. Бу гапни эшитган қизлари – Оиша онамиздан аниқлаб олиш учун ўзлари нима деб қасам ичганларини сўрадилар. Сўнгра хатоларини тўғрилаб: «(Умар) мен учун азиз! Лекин фарзанд қалбга яқинроқ бўлади», дедилар».\nЯъни «Ер юзида мен учун Умардан азизроқ одам йўқ», дедилар. Ҳар бир ота учун бошқалардан кўра фарзанди қалбига яқинроқ бўлади. Ота учун одамлар ичида энг яқини фарзанд бўлади.\nАлбатта, бу гапда Абу Бакр розияллоҳу анҳу Расулуллоҳ соллаллоҳу алайҳи васалламни истисно қилганлар. Чунки мўмин-мусулмон банда учун Набий соллаллоҳу алайҳи васаллам барча одам зотидан маҳбуброқ бўлмагунича унинг иймони комил бўлмайди. Бу ҳақиқатни бошқалардан кўра Абу Бакр розияллоҳу анҳу яхшироқ билганлар.\nБола ота учун одамлар ичида энг маҳбуб, яъни севимли шахс бўлгани сабабли, ота унинг муҳаббати йўлида ҳар қандай фидокорликка тайёр бўлади. Жумладан, боласи учун бахил ҳам, қўрқоқ ҳам бўлади.\n1. Дўстига бўлган эҳтиромни бошқалар олдида қасам ичиб таъкидлаш мумкинлиги.\n2. Ўз гапида ноаниқликни сезганда уни тўғрилашга уриниш кераклиги.\n3. Гапидаги ноаниқликни бошқалардан «Нима дедим?» каби савол билан аниқлаб олиш мумкинлиги.\n4. Абу Бакр розияллоҳу анҳу учун Умар розияллоҳу анҳу энг азиз дўст экани.\n5. Ота учун бола қалбга энг яқин ва маҳбуб шахс экани.\n85. Ибн Абу Нуъмдан ривоят қилинади:\n«Бир кишининг Ибн Умардан чивиннинг қони ҳақида сўраганининг гувоҳи бўлдим. Шунда у:\n«Сен кимлардансан?» деди.\n«Ироқ аҳлиданман», деди.\n«Манавини қаранглар, мендан чивиннинг қони ҳақида сўраяпти! Ваҳоланки, ўзлари Набий соллаллоҳу алайҳи васалламнинг ўғилларини (набираларини) ўлдиришган. Набий соллаллоҳу алайҳи васалламнинг «Бу иккови (Ҳасан ва Ҳусайн) менинг дунёдаги райҳонларимдир», деганларини эшитганман», деди».\nШарҳ: Улуғ саҳобий Абдуллоҳ ибн Умар розияллоҳу анҳу бу гаплари билан Расулуллоҳ соллаллоҳу алайҳи васалламнинг аҳли байтларига бўлган чексиз эҳтиромлари билан бирга, уларга душманлик қилган ироқликларга нафратларини ҳам тўкиб солмоқдалар.\nАслида ҳодиса қуйидагича бўлган эди. Имом Ҳусайнни ироқликлар ўзларига чақириб, у кишига байъат қилиш ниятлари борлигини айтишган эди. Имом Ҳусайн розияллоҳу анҳу у ерга борганларида ваҳшийларча қатл этилган эдилар. Бу машъум ҳодиса бутун дунё мусулмонларини ларзага солган ва қалбларини яралаган эди.\nЎша ҳодисалардан кейинги ҳаж мавсумларидан бирида улуғ саҳобий ва забардаст олим Абдуллоҳ ибн Умар розияллоҳу анҳу ҳажга келиб, дарс ўтаётган эдилар. Кўпчиликнинг турли саволларига, хусусан, ҳажга боғлиқ саволларига жавоб берар эдилар. Ўшандай дарслардан бирида нотаниш киши эҳром кийган одамнинг чивинни ўлдириши ҳақида сўради ва ушбу биз ўрганаётган ривоятдаги суҳбат бўлиб ўтди.\nАбдуллоҳ ибн Умар розияллоҳу анҳунинг бу гапларида ҳукмларнинг орасидаги фарқ ҳақида гап бормоқда. Албатта, эҳром кийган одамга ҳайвон зотини, жумладан, чивинни ҳам ўлдириш мумкин эмас.\nАммо одам ўлдириш-чи? Расулуллоҳ соллаллоҳу алайҳи васалламнинг севикли набиралари имом Ҳусайн розияллоҳу анҳудек зотни қатл қилиш-чи? Буни ҳам ўйлаш керак-ку!\nИроқ аҳли имом Ҳусайн розияллоҳу анҳуни ўта ваҳшийлик билан қатл этишди. Энди уларнинг вакили келиб, ўзини тақводор қилиб кўрсатиш учун чивиннинг қони ҳақида савол бериб турибди. Жавоб ҳам шунга яраша бўлган.\n1. Илмли кишилар оммага дарс ўтиб, уларга таълим бериб туриши ва саволларига жавоб қайтариши аввалда машҳур бўлган одатлардан экани.\n2. Савол берувчидан кимлиги ҳақида сўраш мумкинлиги.\n3. Бир диёрнинг баъзи одамлари қилган номаъқуллиги учун бошқаларини изза қилиш борлиги.\n4. Имом Ҳасан ва имом Ҳусайн розияллоҳу анҳумони Расулуллоҳ соллаллоҳу алайҳи васаллам «райҳонларим» деганлари.\n5. Набира ҳам фарзанд ўрнида экани.\nБахиллик Болалар Ота-она Мақолалар\n339 21:30 20.02.2020\n1175 00:00 13.02.2020\n975 21:30 31.12.2019\n1151 09:00 23.07.2019\nБахил бадавий (“Маснавийдан ибратли ҳикоялар”)\n931 12:05 26.06.2019


Америкалик дипломатлар пахта теримларида ўзларини ўзбекистонлик деб таништиришди\n14:42 / 16.10.2015\nАҚШнинг Тошкентдаги элчихонаси ходимлари Қашқадарё вилоятидаги пахта далаларига йўл олиб, у ерда ўзларини Ўзбекистон ТИВ ходимлари ва ОАВ вакиллари деб таништиришди. Бу ҳақда маҳаллий матбуотда хабар қилинмоқда.\nАйтилишича, улар шу йўл билан пахта теримчиларига “бегона” эмасликларини кўрсатиб, “ўзимизникилар” сифатида пахта теримига болалар мажбуран жалб қилинмоқдами, йўқми, аниқлашмоқчи бўлишган.\nБундан ташқари, улар пахта териш жараёнининг ташкилий томонига дахлдор бошқа масалаларда ҳам саволлар билан мурожаат қилишган.\nКейинроқ улар аслида америкаликлар эканлиги аниқланган. Улар бу ерга “кутилмаган” текширув ўтказиш учун ташриф буюрганлари айтилмоқда.\nЭслатиб ўтамиз, Ўзбекистон Халқаро меҳнат ташкилотининг 13 конвенциясига аъзо бўлиб, улар орасида мажбурий меҳнат тўғрисидаги 105-рақамлиси ҳам бор. Мамлакатда болаларнинг мажбурий меҳнатига йўл қўйилмаслигини текшириш учун пахта мавсумида бу ерда ХМТнинг расмий вакиллари таклиф қилинади. Шунингдек, бу борада бошқа чора-тадбирлар ҳам кўрилмоқда.


Қўл жанги. Профессионал жангларда ғолиблар аниқланди / Olamsport.com\n12 ноя 11:40\nБокс/ММА, Бошқалар, Каратэ, Кикбоксинг, Муайтай\nҚўл жанги. Профессионал жангларда ғолиблар аниқланди\nТеглар : Қўл жангиЎзбекистонРоссия\nМусобақа дастуридан ўрин профессионал жанглар ҳам ўрин олганлиги ҳақида айтиб ўтгандик. Ана шу учта жангда ғолиблар аниқланди. Жангларнинг иккитасида ҳамюртларимиз, яна бирида россиялик спортчи ғалаба қозонди.\nДастлаб 70 кг вазн тоифасидаги аҳамюртимиз Иқболжон Худойқулов тожикистонлик ёшлар ўртасида жаҳон чемпиони, Осиё чемпионати совриндори Фирдавс Аҳмаджоновни 2:1 ҳисобида мағлубиятга учратди.\nКейин 85 кг вазндаги юртдошимиз жаҳон чемпионатининг кумуш медал совриндори, Осиё чемпиони Беҳзод Нурматов украиналик Европа чемпиони Максим Сорокони оғритиш усули эвазига муддатидан аввал таслим этди.\nСўнгги профессионал жангда эса олти карра Осиё чемпиони ўзбекистонлик Музаффар Ражабов россиялик жаҳон чемпиони Роман Копиловга имкониятни бой бериб қўйди. Копиловнинг яққол устунлиги сабаб жанг муддатидан аввал тўхтатилди.


“Ўқитувчи ва врачлар яна кўча тозалаяпти. Комиссия келармиш…” – mulkdor.com\n“Ўқитувчи ва врачлар яна кўча тозалаяпти. Комиссия келармиш…”\nAugust 17 2017, 05:08 Инсон ҳуқуқлариКоррупцияМаъорифТиббиётЎзбекистонЭкология\n”12 -13 август кунлари Пастдарғом тумани ҳокимиятининг оғзаки буйруғи билан туман ҳудудидан ўтувчи “Самарқанд-Жума-Гўзалкент-Каттақўрғон” йўлида “комиссия келиши” сабаб йўл устидаги мактаб, коллеж ўқитувчилари ва поликлиника ходимлари оммавий кўча тозалашга сафарбар қилинди.\nҲар битта таълим ва тиббиёт муассасасидан шахсан раҳбари бошчилигида тозалаш ишларида иштирок этиш сўралган. Чархин шаҳарчасида эса тиббиёт ходимлари ҳатто оқ халатларда кўча тозалаётганини кузатиш мумкин.\nГўзалкент ҳудудидаги Мевали Агросаноат коллежида ишлайдиган танишимнинг айтишича, раҳбарият томонидан “биров сўраса, ўзимиз чиқдик”, деб айтиш буюрилган. Ўша танишим куни кеча Наманган вилояти ҳокимининг вилоят ҳудудида ободонлаштириш ишларига давлат муассасалари ходимларининг жалб этилмаслигини эшитиб, хурсанд бўлган эдим.\nЛекин Пастдарғом ҳокимлиги шармандаларча ҳаммамизни кўчага ҳайдади. Баъзи ҳудудларда шахсан туман халқ таълими бўлими ходимлари ва ҳокимлик мутасаддилари ишнинг бошида турганини кузатиш мумкин”.\nМаразм давом этмоқда! Манимча абадул абад давом этаверадиганга ухшайди…Эээ Парвардигор,узинг бир иложини қил!!!\nОлдинрок хам айтганда укитувчиларга ва доктор Лара куч кудрат берсин топиб олгани шулар.\nБу хокимиятда ишлайдиганларнинг мушугидан кучугигача кут ва саводсиз\nРоссиядаги портиллаш бўйича ҳибсга олинган ...\nЖалолобод шаҳрининг яшовчиси Ахрол Азимов Россия президенти Владимир Путинга мурожаат қилиб, икки ўғли Акром ва Аброр Азимовларнинг ишини ҳолис қаралишига ёрдам беришини ...\nИнсон ...March 28 2019, 12:03


"Навбаҳор": Тайёргарликнинг дастлабки босқичи якунланди / CHAMPIONAT.asia\n16:44Иско январда "Севилья"га ўтиши мумкин. Лопетегининг шахсан ўзи унга қизиқмоқда 0 16:36"Хоразм" - "Зомин"(2:0) учрашувидан фотогалерея 1 16:14УЕФА йил жамоасига кириш учун барча даъвогарларни эълон қилинди 10 15:55Про лига. "Турон" Суперлигада! 209 15:51ЕЧЛ. "Атлетико" - "Бавария" ва бугуннинг қолган ўйинлари учун тахминий таркиблар 2 15:24Начо "Реал"дан кетишни режалаштирмаяпти 1 15:00"Манчестер Юнайтед" Эриксенга қизиқмоқда 1 14:39Элдор Шомуродовнинг голи ҳақида “Твиттер нима дейди?” 14 14:28"Реал" Азарни Мбаппе билан бўладиган битимга қўшишга тайёр 4 14:12"Истиқлол" мураббийи камера қаршисида сўкинди 5 14:00"Месси "Атлетико"га ўтади, агар клуб Испания чемпионатини ютса" 4 13:20Моуринью Эриксенни ортга қайтаришни хоҳламаяпти 0 13:04Элдор Шомуродовнинг "Машъал"даги биринчи мураббийи Отажон Авезовнинг дилидаги гаплари 12 12:50"Реал" инқироз сабаб Мбаппени кейинги йилнинг ёзида харид қилмайди 4 12:24Карикатура: Эдинсон Кавани - туғма тўпурар 9\n"Навбаҳор": Тайёргарликнинг дастлабки босқичи якунланди\nБугун "Навбаҳор" Наманганда ташкил этилган йиғинни дастлабки босқичини якунлади.\nЙиғин якунида мураббийлар машғулотларда қатнашаётган футболчилардан икки таркиб ҳосил қилиб, жамоа ёшларига қарши назорат учрашувини ташкил этишди. Ўйин ҳақида тўхталишдан олдин таркибга қўшилган футболчилар ҳақида маълумот бериб ўтсак. Мавсумнинг биринчи ярмини Уйчининг "Хотира-79" жамоасида ўтказган Элмурод Низомбоев яна жамоа машғулотларида иштирок этмоқда. Шунингдек, андижонлик посбон Лочин Долимов ҳам айни пайтда кўрикдан ўтмоқда.\nАсосий таркиб вакиллари ёшлар билан бир бўлим давомида куч синашишди. Асосий таркибга киришга даъвогарлик қилаётган футболчилардан ташкил топган таркиб эса икки бўлим давомида ҳаракат қилди. Кошелев бошчилигидаги етакчилар 0:0 ҳисобидаги дуранг билан чекланишди. Таркиб эса қуйидагича кўринишга эга бўлди: Лочин Долимов, Тимур Султанов, Қаҳрамон Маҳаммаджонов, Жаҳонгир Меҳмонов, Ботир Тўрабоев, Илҳом Бойдедаев, Азим Аҳмедов, Леонид Кошелев, Ғайрат Жўраев, Акрам Баҳриддинов, Рўзимбой Аҳмедов. Тўлиқ ўтказилган баҳсда ёшлар 2:1 ҳисобида ғалаба қозонишди.\nЁшларга қарши қуйидаги таркиб ҳаракат қилди: Ислом Жўраев, Бобур Расулов, Фарруҳ Йўлдошев, Мирзоҳид Маҳкамов, Маҳсуд Ҳайитов, Абдулазиз Султанов, Абдураззоқ Жўраев, Аюбхон Гаппаров, Муҳаммад Расулов, Элмурод Низомбоев, Соҳиб Абдуллаев. Ягона жавоб тўпига Соҳиб Абдуллаев муаллифлик қилди.\nЁшларнинг голлари эса Мурод Раҳмонов (пен.), ва Фарҳод Шокировлар ҳисобига ёзилди. Собир Ҳамидов бироз бетоблиги боис ўйинда майдонга тушмаган бўлса Абдумалик Абдуллаев, Аъзам Алиев ва Виктор Мочалов каби футболчилар ёшлар сафида тўп суришди.


British American Tobacco компанияси қуритилган мева-сабзавот ва кўкатлар етиштирувчи Ўзбекистон корхонасидаги улушини янада оширди • EastFruit\nБош саҳифа › Янгиликлар › British American Tobacco компанияси қуритилган мева-сабзавот ва кўкатлар етиштирувчи Ўзбекистон корхонасидаги улушини янада оширди\nBritish American Tobacco компанияси қуритилган мева-сабзавот ва кўкатлар етиштирувчи Ўзбекистон корхонасидаги улушини янада оширди\nМуаллиф: EastFruit 4 Mar 22 3 Mar 22 061\n2022 йилнинг 1 март куни British American Tobacco Uzbekistan (UzBAT) қуритилган мева-сабзавот, кўкатлар етиштириш ва уларни етказиб бериш билан шуғулланувчи Ўзбекистондаги энг йирик компаниялардан бири – Samfruit акцияларининг 4,54 фоизини сотиб олди. Ушбу битим натижасида UzBAТнинг Samfruitдаги улуши 42,4 фоизга етди, дея хабар бермоқда EastFruit мутахассислари «Тошкент» Республика фонд биржаси маълумотларига таяниб.\nUzBATнинг Samfruit акциялар пакетини олиш бўйича сўнгги битими 2021 йилнинг 23 ноябрида амалга оширилган эди, ўшанда British American Tobacco Uzbekistan 0,11 фоиз акцияларни олган ва эгалик ҳуқуқини 36,82 фоизга етказган. Умуман олганда, 2021 йил давомида UzBAT Samfruit акциялар пакетини сотиб олиш бўйича бир неча бор – июндан ноябрь ойи охирига қадар келишувларни амалга оширди.\n“Samfruit” Ўзбекистон-Швейцария қўшма корхонаси 2002 йили ташкил этилган. Кўчат етиштириш бўйича ўз иссиқхоналарига эга Самарқанд вилоятидаги 10 гектарлик завод, шунингдек, умумий майдони 234 гектарлик “Самфрут-Органик” фермер хўжалиги корхона мулки саналади. Бу ерда органик маҳсулотлар етиштирилиб, улар ҳар йили Institute for Marketecology (Швейцария) инспекторлари томонидан сертификатланади.\nШунингдек ўқинг: USAID кўмагида ўзбекистонлик экспортерлар АҚШга 1 млн долларлик қуритилган мева етказиб беради\nЗавод энг сўнгги русумдаги замонавий ускуналар, сабзавот, мева ва барг маҳсулотларини қуритиш бўйича автоматлаштирилган ишлаб чиқариш линиялари, шунингдек, сабзавот, мева ва зираворлардан гранула ҳамда кукун тайёрлаш ускуналари билан жиҳозланган. Корхонада сифат менежменти тизими жорий қилинган бўлиб, ишлаб чиқаришни назорат қилиш дастурига мувофиқ, барча зарур синов ва таҳлилларни ўтказувчи ишлаб чиқариш лабораторияси мавжуд.\nSamfruitнинг асосий ҳамкорлари кўп йилдан буён озиқ-овқат, консерва ва қандолат маҳсулотларининг энг йирик халқаро ишлаб чиқарувчилари саналади. Mars, Nestle, Unilever, Gerber ва бошқалар шулар жумласидандир.\nBritish American Tobacco Ўзбекистон бозорида 1994 йилдан буён фаолият юритиб келмоқда. Ушбу компаниянинг мамлакат иқтисодиётига киритган сармоялари ҳажми 400 миллион доллардан ошади. Ўзбекистонда сотилаётган маҳсулотларнинг асосий қисми Самарқанд вилоятидаги корхонада ишлаб чиқарилади. Ушбу корхонанинг потенциал ишлаб чиқариш ҳажми ва ундаги қувватлар маҳаллий бозорни тўлақонли тўлдириш ҳамда қўшни давлатларга маҳсулот етказиб бериш имконини бермоқда.\nКомпания расмий сайтидаги маълумотларга кўра, UzBAT Ўзбекистонда мева маҳсулотларини етиштиришга 2019 йилдан эътиборан сармоя кирита бошлаган. Ўша йилнинг 28 февралида British American Tobacco Uzbekistan ва Nеw Product International компанияси иштирокида хорижий корхона ташкил этиш тўғрисидаги битим имзоланган эди. Мазкур компания Samfruit Ўзбекистон – Швейцария корхонасининг асосий эгасидир. UzBAT “Samfruit» ҳаммуассислари сафига қўшилгач, ишлаб чиқариш қувватларини кенгайтириш, жумладан, экспортбоп озиқ-овқат маҳсулотларини ишлаб чиқаришда қўлланадиган сублимацион ва ҳавода қуритиш, қадоқлаш ҳамда расфасовка учун замонавий ускуналар харид қилишга мўлжалланган 11,5 миллион доллар самоя киритишни режалаштирган эди. Мазкур сармоя Samfruitнинг ишлаб чиқариш қувватини йилига 700 дан 4000 тоннагача ошириши, экспорт тушумлари эса бир неча баробар ортиши керак эди. Бу British American Tobacco гуруҳининг тамаки ва никотин моддаларидан таркиб топган маҳсулотларни ишлаб чиқариш ва сотишга алоқадор бўлмаган постсовет ҳудудидаги биринчи инвестиция лойиҳасидир.


Нигоҳ пули - blog.xabar.uz\nҲаммага таниш вазият ҳақида ҳажвия\nИшхонамда "сакрашена"га тушиб, бироз камхарж бўлиб қолдим. Рўзғорга уч кило оладиган нарсамни бир ярим кило, уч литр оладиган нарсамни бир ярим литр оладиган бўлдим. Кийим-кечак масаласида эса сал қаттиқроқ - иш топгунимча янги кийим тўғрисида оғиз очмасликка келишдик.\nЕб ётганга тоғ чидамас деганларидек, унча-мунча йиғиб қўйганларим ҳам охирлаб борар, амал-тақал қилиб тирикчилигим ўтиб турган эди, аммо болаларимнинг мактабдан қайтишига юрагимни ҳовучлаб турадиган бўлиб қолдим.\n- Дада, синфимизда обунага пул йиғяпмиз, - дейди саккизинчи синфда ўқийдиган қизим.\n- Дада, обунага пул бераркансиз, - дейди олтинчи синфда ўқийдиган қизим.\n- Дада, обунага! - дейди тўртинчи синфда ўқийдиган ўғлим, бош бармоғини кўрсаткич бармоғига ишқаб.\nИшлаб юрганимда билимас экан "металлоломга пул йиғяпмиз" деган боламга пул бериб, ичкари хонага қочаман, орқамдан иккинчиси киради: "Биз ҳам". Ундан ҳам қутилиб кўчага қочаётганимда учинчиси ушлаб олади. Ўтган йили металлолом дейишганда уйдаги темир-терсакни бериб юборган эдим, қайтариб олиб келишган эди - пулини берарканман, 5 кило металлоломни пулга чақишибди, шоввозлар.\nМактабдан қайтган ўғлим салом беради, алик оламан. Менга нимадир демоқчилигини сезиб, кўзимни олиб қочаман. Томорқага ўтиб, чопиш шартбўлмаган жойларга кетмон ураман. Ортимдан келиб:\n- Дада! - дейди.\n- Макулатура, - дейди ортидан келган опаси. Унинг ортидан катта опаси қўшилади:\nКейинроқ, "таъмирга", "жамғарма" ва яна ажабтовур йиғимлар пайдо бўлдики, айтишса жоним чиққудай бўлиб қолдим.\nШундай кунларнинг бирида иш қидириб кўчага чиқиб кетаётсам, ўртанчам мактабдан қайтяпти экан. Мени кўриб илдамлади. Тамом, ҳозир яна пул сўрайди, ҳойнаҳой, мактабда яна ниманидир ўйлаб топишган, деб ўйладим. Тез ортга қайтдимда, яширинишга жой қидирдим. Хаёлимга том келди. Аввал нарвонни бир четга олиб қўйдимда, томга туташган ток сўрисига тирмашиб, томга чиқиб олдим. Чордоққа жойлашиб олдим. Тўрт кишилашиб мени кўп изладилар, пастдан овозлари эшитилиб турди.\n- Уйга кирди, ўзим кўрдим - дейди ўртанча қизим.\n- Кирган бўлса, қани? - дейди аяси.\n- Яна кўчага чиқиб кетгандир? - дейди катта қизим.\n- Омбордаям йўқ! - ўғлимнинг овози эшитилади узоқроқдан.\nМен эса қимирламай ўтрибман. Ўтириб-ўтириб, чарчадим. Томдаги эски увадалардан ёстиқ ясаб, ётиб олдим. Кўзим илинибди...\n- Дада, мактабимизда нафас олганимиз учун "ҳаво пули" йиғарканмиз, - дейди тўнғичим. Ортидан кичиклари ҳам "ҳаво пули" сўрашди.\n- Бугун "нигоҳ пули" йиғяпмиз, - дейди каттам бошқа сафар. Ортидан қолган болаларим ҳам "нигоҳ пули" олишди.\n- Майлию, "нигоҳ пули" нимаси экан? - сўрайман мен.\n- Мактабдаги нарсаларга кўзимиз тушаркан, шунга, - дея жавоб беришди учаласи ҳам.\n- Дада, пул йиғяпмиз экан, - дейди кенжам яна.\n- Шунчаки. Пул бераркансиз - тамом.\n- Ҳа, пул берсангиз бўлди, нима учун эканлиги билан ишингиз бўлмасин экан, - қўшилди опалари.\n- Ие, нимага пул беришимни билишим керак-ку, ахир?! - дедим қайнаб. - Чақир, малимингни!\nШу пайт мактаб ҳовлисида, линейкада пайдо бўлиб қолибманмиш-да, ҳамма ўқитувчилар, ўқувчилар, ота-оналар йиғилганмиш. Мактаб директори мени ўртага чиқариб қўйиб, уялтираётган эмиш.\n- Манави одам, 10 минг сўмгина пул беришни истамаяпти! - деса, ҳамма йиғилганлар норози бўлиб увиллармиш.\n- Хўп, бераман, аввал нима учун беришимни билсам бўладими?\n- Ие, манавини! Ҳали бунинг саволиям бор экан!\nЙиғилганлар яна увлармиш: "Ууууув-уууувв! Уят, уят!" Бир чеккада хотиним йиғлаб турганмиш: "Мени уятга қолдирдингиз..."\n- Майли, майли... Бераман, - дея қўлимни чўнтагимга солсам, беш минг пул чиқибдимиш. - Ярмини кейин берсам бўладими?\nҲамма яна увиллаворибди.\nКўзимни очиб, қаттиқ ерда ётганимни сездим. У ёқ-бу ёққа аланглаб, кўзим юлдузли экранга тушди. Яхшилаб қараб, бу экран эмас, чордоқ эшигидан кўриниб турган юлдузли осмон эканини англадим - мен томда эдим. Тушни аҳволини қара, дедим ўзимга. Вақт алламаҳал бўлган, телевизорнинг овози эшитилмаётганига қараганда, ҳаммаси ухлаган, шекилли. Томга чиққан жойим - ток сўрисига осилиб, пастга тушдим. Ошхонага кирдим, овқат олиб қўйишибди. Овқатланиб ўтирарканман, ўзимга ўзим кулдим. Мактабда пул берадиган нарсани ўзи қолмади-ю, нега қўрқаман? Мактаб нима сўрарди яна? Металлўм, макулатура, таъмир пули, жамғарма-ю суғурта... Ҳаммасига тўлаган бўлсам, нима қолди яна? Мен ўзимга ўзим ваҳима қилиб, томга чиқволибман. Қўй-е, ваҳимакаш!\nҚорним тўйгач, секин ётоғимга йўл олдим. Болаларим ётоқхонасининг эшиги очиқ, пардаси ёпиқ. Анча хотиржам тортган бўлсамда эшик олдидан оёқ учида, нафас олмай ўтаётгандим, кенжатойимнинг овози эшитилди:\n- Дадам келди!\n- Қайдан билдинг? - сўради ўртанчам.\n- Шарпаси кўринди.\n- Бўлди, ухланглар, энди, - деди тўнғичим. - Эрталаб сўраймиз.\nMavzu dolzarb. Ochib berishda badiiy uslubdan foydalanish natijasizlikka olib kelgan : na fakt na taklif bor. Bu gaplar yangilikmas.\nBiroz vahima qilib yuboribsiz)) Oblvahima)))\nЖа бунчалик эмасдир...


— Бундай санъат намуналарини яратиш анчагина машаққатли, аммо натижаси жуда мароқли, — дейди Жасур ЖУМАЕВ. — Аввало, сомон сувга солиб, ивитилади. Маълум вақт ўтгач, у қайчи ёки пичоқ ёрдамида ўртасидан кесиб ёйилади. Сўнг ички томонидан эҳтиёткорлик билан дазмол қилинади. Текис ҳолатга келган сомон поялар ўзининг рангига қараб ажратиб олинади. Кейин эса яратиладиган композиция учун керакли шакллар кесиб, кетма-кетликда жойлаштириб чиқилади. Тасвир янада жонли чиқиши учун эса сомоннинг юза қисми махсус мослама ёрдамида керакли жойлари куйдирилади. Шундай қилиб оддийгина сомондан бетакрор санъат асари дунёга келади.\nҲа, ижодий изланишлар, янгидан-янги мавзулар ва образлар сомон санъати устаси Жасур Жумаевнинг ижодий асарларида яққол намоён бўлади. У ўз маҳорати билан ушбу санъатининг юртимизда кенг ёйилишига ҳисса қўшмоқда. Ёш ижодкор ўзбекона урф-одатлар, қадриятлар, халқ меросига айланган фольклор ва миллий маданиятимизни кўрсатиб, янги услублар устида изланиш олиб бормоқда.\nТақдирнинг аччиқ қисматини қаранг: қаҳрамонимиз эндигина 15 ёшга тўлганда ҳаётнинг оғир синовига дуч келди. Умуртқа поғонасининг бел соҳасида асаб томирларининг қаттиқ шамоллаши оқибатида иккала оёғи ишламай, имконияти чекланганлар аравачасига михланиб қолди.\n— Энди камолга етаётган ёшимда ногирон бўлиб қолганимдан қанчалар азоб-уқубат чекканим, қийналганимни асло унутолмайман, — дейди Жасур. — Дўстларимга ҳавасу армон билан қараб қолганман. Бундай вазиятда кўнглимдан ўтган ҳис-туйғуларни сўз билан ифодалаш қийин. Бироқ вақт ҳамма нарсага даво экан. Тушкунликка тушган кезларим ҳунармандчиликнинг «сомон санъати» йўналишига қизиқиб қолдим. Уни ўрганиб, қўлимдан иш келишини англадим. Шунда ўзимга бўлган ишонч ортди.\nЎтган йиллар давомида Жасур Тошкент шаҳридаги имконияти чекланган ўқувчилар республика касб-ҳунар коллежида, кейинчалик Камолиддин Беҳзод номидаги Миллий рассомлик ва дизайн институтида таҳсил олди. У компьютер саводхонлигини пухта эгаллади. Олийгоҳда компьютер графикаси ва бадиий фото бўйича бакалавр босқичини муваффақиятли тамомлади. Жасур танлаган ва ўрганган ҳар бир соҳа бир-бири билан боғлиқ эди. Кейинроқ мультфильм ва компьютер мультипликацияси бўйича магистратурани ўқиди.\n— Илм олиш ва ижод қилишни бирдек давом эттиришга ҳаракат қилдим, — дейди «Жасорат» медали соҳиби Ж.Жумаев. — Республика ва халқаро миқёсда ўтказилган кўплаб тадбир, кўргазма, фестиваль ҳамда конференцияларда иштирок этдим. Уларда қатор ютуқларга эришдим. 2011 йилдан буён «АSC» («Амалий санъат клуби») ижодий гуруҳи томонидан анъанавий тарзда ўтказиб келинаётган «Келажакка бир қадам» хайрия тадбирининг лойиҳа муаллифи ва раҳбариман. Мазкур хайрия тадбири орқали мен каби имконияти чекланган болаларга ҳам моддий, ҳам маънавий ёрдам беришга ҳаракат қиламиз. Уларни турли тадбир, кўргазма, маҳорат дарсларига жалб қиламиз. Шу орқали ҳар бир боладаги яширин бўлган истеъдод ва қобилиятни юзага чиқариб, ҳаётда ўз ўрнини топишига кўмаклашамиз.\nХайрли ишга бел боғлаган ёш ижодкорнинг шогирдлари кўп. Ҳазрати Имом мажмуасида жойлашган Бароқхон мадрасасидаги устахонада ишлаб, 30 дан зиёд шогирдларига сомон санъати сирларини ўргатяпти. Бундан ташқари, Камолиддин Беҳзод номидаги Миллий рассомлик ва дизайн институтининг 50 дан ортиқ талабасига бадиий фото санъати бўйича билим бермоқда.


Иқтисод фанлари доктори, профессор. Ўзбекистонда хизмат кўрсатган фан арбоби. Олий таълим аълочиси.\nПрофессор Абдуллаев Ёрқул “Статистика” йўналишида ўзининг илмий мактабини яратган етакчи иқтисодчи олим ҳисобланади. У 5 нафар фан доктори ва 17 нафар фан номзодини тайёрлаб, республикамизда илмий- педагогик кадрларни тайёрлашга ўзининг муносиб ҳиссасини қўшиб келмоқда.\nБегалов Баҳодир Абдусаломович\nБ.А. Бегалов 1968 йилда Тошкент вилоятининг Бекобод шаҳрида туғилган. 1985 йилда ўрта мактабни олтин медаль билан тугатган.1992 йили Москва иқтисод-статистика институтини муваффақиятли тугатган. 1996 йилда Москва молия-иқтисод институти кундузги аспирантурасини тугатиб, “Исследование и разработка алгоритмов и технологий компьютеризированной рекламы (на примере информационных продуктов и услуг)” мавзусида номзодлик диссертациясини ҳимоя қилган.\nҒойибназаров Баҳодир Каримович\nБаҳодир Ғойибназаров 1971 йилда Фарғона вилоятида туғилган, маълумоти – олий, 1994 йилда Тошкент давлат иқтисодиёт университетини имтиёзли диплом билан, 2013 йилда Ўзбекистон Республикаси Президенти ҳузуридаги Давлат бошқаруви академиясини муваффақиятли тамомлаган, мутахассислиги – иқтисодчи, давлат бошқаруви. Иқтисодиёт фанлари доктори, профессор.\nҲабибуллаев Иброҳим Ҳабибуллаевич\nПрофесор Иброҳим Ҳабибуллаевич Хабибуллаев “Ер ости сувлари ҳаракати” жараёнларини математик моделлаштириш ва “Иқтисодиётда математик статистик усуллар” йўналишидаги илмий мактаб яратган олим ҳисобланади. Ушбу мактабларда профессор И.Ҳ.Хабибуллаев 1та фан доктори, 4та фан номзодига илмий раҳбарлик қилиб илмий педагогик кадрлар тайёрлашга ўз ҳиссасини қўшиб келмоқда.\nАтаниязов Балтабай 1948 йилда туғилган. 1970 йилда А.Навоий номидаги Самарқанд давлат университетининг механика-математика факультетини математика мутахассислиги бўйича тугатган. 1978 йилда собиқ СССР ФА Марказий иқтисод-математика институтида “Сувдан оқилона фойдаланиш муаммолари” мавзусида номзодлик диссертациясини, 1994 йилда Ўзбекистон Республикаси Фанлар академияси Кибернетика институтида “Экологик-иқтисод тизимларини бошқариш (Ўзбекистон суғориладиган деҳқончилиги мисолида)” мавзусида докторлик диссертациясини ҳимоя қилган.


Энди йўқолган телефонни Google орқали топиш мумкин бўлди » Ўзбекистон янгиликлари – Zamin.uz\nЭнди йўқолган телефонни Google орқали топиш мумкин бўлди\nЭнди Google йўқолган ва ўғирланган телефонларни ҳам қидириб топадиган бўлди. Ҳозирча бу фақат Android телефонлар учун ишлайди. Бу ҳақда «Afisha.uz»га асосланиб «Daryo.uz» хабар бермоқда.\nАгар телефонингиз ўғирланса ёки уни шунчаки топа олмаётган бўлсангиз, стол компьютерида Google қидирув тизимига find my phone жумласини теринг. Бу иш бериши учун телефонга Google дастурининг сўнгги версияси ўрнатилган бўлиши керак.\nGoogle бош саҳифасида find my phone сўровини бергач, ҳақиқатан ҳам телефон эгаси эканлигингизни тасдиқлаш учун тизимга қайтадан кириш зарур, шунда харитада қурилманинг тахминий жойини кўриш мумкин бўлади.\nАгар у қаердадир йўқолиб қолган бўлса, қидирув саҳифаси орқали смартфонга овозли сигнал юбориш мумкин, у беш дақиқа давомида максимал баландликда янграб туради. Шунингдек янги функция ёрдамида телефонни блоклаш ёки смартфондаги маълумотларни ўчириш мумкин.\n16:45 Android Auto сервисидан энди смартфон орқали фойдаланиш мумкин\n14:10 Google Translate’дан энди исталган Android-дастурда фойдаланиш мумкин\n21:00 Google янгича Android тизимини ишлаб чиқмоқда\n13:30 Google компанияси ўз мобил алоқа хизматини ишга туширди\n23:22 Google мобил қурилмалар учун янгиликлар қидируви тизимини янгилади\n10:39 Эрон Google ўрнига миллий Yooz қидирув тизимини ишга туширди


Тошкент молия институти Молия вазирлигига ўтиши мумкинми? Ишметов жавоб берди — Sof.uz\nТошкент молия институти Молия вазирлигига ўтиши мумкинми? Ишметов жавоб берди\n25.05 12:57 171 Илм-фан\nМолия вазири Тимур Ишметов Тошкент беш ташаббус ҳаракати доирасидаги ёшлар билан учрашув ўтказди.\n«Халқ сўзи»нинг хабар беришича, учрашувда ёшлардан бири кўпгина таълим муассасалари ўз соҳаси бўйича вазирликлар тасарруфига берилгани ва қачон Тошкент молия институти ҳам Молия вазирлигига ўтиши мумкинлиги ҳақида сўраган.\n«Бунга қаршилигимиз йўқ, Олий ва ўрта махсус таълим вазирлиги билан гаплашиб кўрамиз. Қийин томони вазир сифатида қарши бўлмаслигим мумкин, лекин Молия вазирлиги ўқув жараёнига жавоб берадиган идора эмас, вазифаси бошқа. Бунинг тўғри ёки нотўғрилиги ҳақида жавоб бера олмайман, таълим соҳаси мутахассиси эмасман. Бу масалани ўйлаб, Олий ва ўрта махсус таълим вазирлиги билан маслаҳатлашиб кўрамиз", деди Ишметов.\n12.06 10:48 1048\nКеча, 22:12 971\nКеча, 22:12 971 Ўзбекистон\nКеча, 20:59 341 Ўзбекистон\nКеча, 20:24 136 Ўзбекистон\nКеча, 20:16 109 Ўзбекистон


Санжарбек Раҳмонов навбатдаги жангида АҚШлик рақибини мағлубиятга учратди\n8 декабрь, 2018, 10:01\nҲамюртимиз ғалаба қозонди.\nАввал хабар берганимиздек бугун машҳур чарм қўлқоп устаси Флойд Мэйвезер билан ҳамкорлик қилаётган ҳамюртимиз Санжарбек Раҳмонов Лас-Вегас шаҳридаги «Sam’s Town Hotel & Gambling Hall» саройида ўзининг профессионал боксдаги ўн учинчи жангини ўтказди.\nҲамюртимизга шу куни АҚШлик Жонатан Стил рақиблик қилди. Саккиз раундга мўлжалланган жанг тўлиқ давом этди ва ғолиб очколар ҳисобига кўра аниқланди. Тўқнашув якунига кўра ҳакамлар бир овоздан Санжарнинг 77:75, 77:75, 78:74 ҳисобида ғалаба қозонганини қайд этишди.\nМаълумот учун, ушбу жанг Санжарбек Раҳмоновнинг фаолияти давомидаги 13-жанг бўлди. У шуларнинг 11тасида рақибларини ер тишлатган бўлса, бир жангда дуранг қайд этган. Фақат битта жангда мағлубиятга учраган.


Эроннинг ядровий дастури борасидаги хавотирлар кучаймоқда.\nЭрон ўзининг ядровий дастури борасида халқаро ҳамжамиятдан ҳеч нарсани яширмаëтганини намойиш қилиш мақсадида, сешанба куни журналистларга биринчи марта Бушеҳрдаги ядровий реакторини кўрсатди.\nРасмий Теҳрон Россия ëрдами билан қурилган мазкур ядровий реакторни журналистларга кўрсатиш билан Вашингтон айбловларини қайтаришга жиддий киришганга ўхшайди. Қўшма Штатлар Эронни маҳфий равишда ядровий қуроллар яратишга уринаëтганликда айбламоқда.\nЭрон ҳукумати ушбу айбловларни рад этиб, Бушеҳрдаги ядровий реактордан фақат электр қуввати ишлаб чиқаришда фойдаланилишини билдирмоқда.\nМосква Вашингтон хавотирларини камайтириш учун Бушеҳрдаги ядровий реакторда қўлланган барча ëқилғини Россияга қайтариши ҳақида ваъда берди. Мазкур ëқилғидан қуроллар ишлаб чиқаришда фойдаланиш мумкин. Расмийларга кўра, Россия бойитилган ураннинг биринчи қисмини май ойида Эронга жўнатади.\nСешанба куни Теҳронга борган Россия Ташқи ишлар вазири Игор Иванов Эроннинг ядровий дастурини ҳимоя қилди.\n“Эроннинг ядровий қуроллар ишлаб чиқариш нияти йўқ, бу бор ҳақиқатдир”, - деди Иванов.\nАммо Россия Атом энергияси вазири Александр Румянцев, Россия Эронга атом энергияси ишлаб чиқаришга ëрдам бераëтган бўлсада, Москва Вашингтон даъво қилаëтгандек, Эрон маҳфий равишда ядровий қуроллар яратишга уринаëтган-уринмаëтгани хусусида аниқ маълумотга эга эмаслигини билдирди.\nРумянцевга кўра, Эрон ҳозирда амалга оширилаëтган барча лойиҳалар борасида Россияни хабардор қилмаган.\nАйни пайтда, Россия ва Эрон минтақада осойишталик сақланишидан манфаатдордир. Шунинг учун ҳар икки томон агар АҚШ етакчилигида Ироққа қарши уруш бошланса, минтақада вазият кескинлашиши ва ҳарбий ҳаракатлар ëмон оқибатларга сабаб бўлиши ҳақида ташвишланмоқда.\nМаълумки, АҚШ президенти Жорж Буш Ироқ ва Шимолий Корея қаторида Эронни ҳам оммавий қирғин қуроллари ишлаб чиқаришга уринаëтган “жаҳолат ўқи” сифатида айблади.\nМосквадаги халқаро алоқалар давлат институти профессори Алексей Малашенко расмий Теҳрон Ироқда ҳарбий амалиëтлар тамом бўлгандан кейин Вашингтон Эронни нишонга олиши эҳтимолидан жиддий хавотирланаëтганини қайд этади:\n“Эрон раҳбарияти Ироқдан сўнгра АҚШнинг ҳарбий зарбасига учраши мумкинлиги ҳақида хавотир олмоқда. Масалага ушбу нуқтаи назардан ëндошилганда, Ивановнинг ташрифи Москва ва Теҳрон ўртасидаги махсус алоқаларни янада мустаҳкамлашга қаратилганини кўриш мумкин. Мазкур ташрифдан кўзланган мақсад, Москва Эрон билан яқин алоқаларини сақлаб қолишини ва барча соҳаларда, шу жумладан, ҳарбий ва атом энергияси лойиҳалари бўйича ҳамкорлик қилишни давом эттиришини кўрсатишдан иборатдир”, - деди профессор Алексей Малашенко.\nЭрон ядровий қуроллар тарқалишига йўл қўймасликка қаратилган шартномага қўшилган. Шунга қарамай, Теҳрон ҳукумати БМТ инспекторларига кўрсатилган ва кўрсатилмаган жойларга боришларига рухсат берувчи янги келишувни имзолашдан бош тортмоқда. Фардо радиоси мухбири Алиризо Тоҳири-Дезфулига кўра, Теҳрон ушбу келишувни имзолашни хоҳламаëтгани туфайли, халқаро ҳамжамият Эроннинг ядровий дастури борасида хавотирланмоқда:\n“Эроннинг Арақ ва Натанз ҳудудларидаги иншоотлар инспекторлар томонидан тўлиқ текширилмаган. Яқинда БМТ қошидаги халқаро атом энергияси бошқармаси бошлиғи Муҳаммад эл-Барадей Теҳрон ҳукуматидан инспекторларга мазкур иншоотларни текшириш учун руҳсат беришни сўраганида, рад жавобини олди. Натижада Эроннинг ядровий дастури борасида хавотирлар кучайишига сабаб бўлди”, - дейди Алиризо Тоҳири-Дезфули.\nМуҳаммад эл-Барадей Теҳрон ҳукуматини қўшимча текширув ишлари ўтказиш тўғрисидаги келишувни имзолашга чақирди.


Обама Путинни етарлича баҳоламагани ҳақида сўзларни рад этди\n00:02 / 09.01.2017\nАҚШ президенти Барак Обама ABC телеканалига берган интервьюсида АҚШ разведкасининг президентлик сайловларига "Россия аралашуви" ҳақидаги ҳисоботига изоҳ берди.\nОбама ҳисоботни "жуда лўнда" деб таърифлади. "Руслар сайлов жараёнига аралашмоқчи бўлишган: бу кампания доирасида улар киберҳужумлар ўтказишган, шунингдек, уларда сайловлар натижалари нуқтаи назаридан яққол афзалликлар бўлган", деб айтди Обама.\nОбама АҚШ разведкаси ҳам, унинг ўзи ҳам хулосаларнинг тўғрилигига ишончлари комиллигини айтди. "Мен бунинг асосида ётган манбалар ва ахборотни кўрдим ва бу ҳисоботни тўлиқ қўллаб-қувватлайман", деб таъкидлаб ўтди Обама.\nОбама журналистнинг у Владимир Путинни етарлича баҳоламагани ҳақидаги саволига рад жавобини берди.\n"Етарлича баҳоламаганман, деб ўйламайман. Фикримча, мен етарлича баҳоламаган нарса шуки, янги ахборот асрида дезинформация ва киберҳужумлар бизнинг очиқ жамиятимизга, очиқ тизимимизга таъсир қилиши мумкин", деб айтди Обама.\nОбама бундай аралашув НАТОга аъзо давлатлардаги сайловларда ҳам юз бериши мумкинлигини айтди.\nБарак Обама Владимир Путин киберҳужумлар


Теннисчиларимиз совриндорлар орасида + ФОТО / Olamsport.com\n08:46Волков UFC билан янги шартнома имзолади\t0 08:25Евро-2020. Бельгия - Португалия, Англия - Германия ёхуд 1/8 финал жуфтликлари билан танишинг\t0 08:04Қудратилло Абдуқаҳҳаров Шоҳжаҳон Эргашевнинг бокс оқшоми ҳақида: Мен бўлганимда узр сўраган бўлардим\t0 07:43ESPY Awards. Хабиб энг яхши ММА жангчиси номинациясига даъвогар\t0 07:22Ўзбекистон стол тенниси федерацияси "Олимпия куни" муносабати билан мусобақа ўтказди ФОТОГАЛEРEЯ\t0 07:01Украина вазифани уддалади\t0 20:33Токио-2020да лотерея билетлари ўйналади\t0 20:03Давид Луис ПСЖга қайтиши мумкин\t0 19:41Сен-Пьернинг мураббийи Конор Макгрегорга маслаҳат берди\t0 19:20Бу қизиқ! Панжара ортида жиловланган темир муштлар\t0 18:51Арина Соболенко Истбурндаги турнир стартини ғалаба билан бошлади\t0 18:25Омар Моманидан карикатура: Бугун Зинедин Зиданнинг туғилган куни\t0 18:02Магомед Анкалаевнинг навбатдаги рақиби маълум 4 17:41Чемпионликка асосий даъвогар чехиялик "Самурай" UFCдан жанг талаб қилмоқда\t0 17:20Зубайра Тухугов машғулотларга қайтди + ФОТО\t0\n11 июн 14:56\nТеннисчиларимиз совриндорлар орасида + ФОТО\n2021 йилнинг ортда қолган кунлари Республика олимпия захиралари теннис мактаби ёш спортчилари учун ниҳоятда омадли келди.\nЖумладан, РОЗТМ тарбияланувчилари апрель ойида бўлиб ўтган Ўзбекистон чемпионатида жами 51 та медалларни (шундан 18 та олтин, 19 та кумуш, 14 та бронза) қўлга киритишди. Апрелнинг сўнгги кунлари пойтахтимизда ўтган Халқаро теннис федерацияси ITF таснифига кирувчи J-3 халқаро турнирида спорт мактабининг 18 ёшгача бўлган терма жамоаси аъзолари ҳам иштирок этишди. Унда Файзулло Мирзағаниев (яккаликда 2-ўрин), Исмоил Хайриддинов (жуфтликда 1-ўрин), Мафтунабону Қаҳрамонова (жуфтликда2-ўрин), Муниса Ашурбекова (жуфтликда 2-ўрин), Фарида Маримова (жуфтликда3-ўрин) кучли учликдан жой эгаллашди.\nШунингдек, шу ёш тоифасидаги теннисчилар 15-29 май кунлари Бишкек шаҳрида Халқаро теннис федерацияси ITF таснифига кирувчи J-5 халқаро турнирда қатнашди. Хусусан, Исмоил Хайриддинов жуфтликда (Амир Милушев, Ўзбекистон) 3-ўринни эгаллади. Яна бир умидли спортчи Файзулло Мирзағаниев мусобақанинг чорак финалига чиққанди. Бироқ жароҳати боис Файзулло турнирни эрта тарк этишга мажбур бўлди.\nҚолаверса, истеъдодли теннисчиларимиз Бишкек ва Душанбе шаҳарларидаги турнирларда муваффақиятли иштирок этиб, юртимиз шарафини муносиб ҳимоя қилишди. Ўтган ойда Тожикистон пойтахтида АTF (Осиё теннис федерацияси) тасарруфи остида ўтган халқаро турнирда кечган беллашувларда ҳам яккалик ва жуфтлик йўналишларда ўз омадларини синаб кўришди. Жумладан, Абдулазиз Усмонжонов икки бор яккаликда тенгсиз топилган бўлса, жуфтликда ҳам икки бор Жавоҳир Мирзакамолов билан шоҳсупанинг энг юқорисига кўтарилишди. Шунингдек, Нуриддин Бахтиёров (жуфтликда 2 ва 3-ўрин, яккаликда 3-ўрин),Абдураҳмон Хожибоев (2 ва 3-ўрин, жуфтликда), Абдуллоҳ Дилшодов (иккита 2-ўрин, жуфтликда), совриндор бўлишди.\nХабарингиз бор, Ўзбекистон 2025 йилги ёшлар ўртасида IV ёзги Осиё ўйинларига мезбонлик қилади. Таъкидлаш жоизки, юқорида номлари тилга олинган умидли спортчилар теннис бўйича Ўзбекистон ўсмирлар терма жамоасининг етакчи аъзолари саналади. Улар юртимизда кечадиган бўлажак Осиё ўйинларида мамлакатимиз шаънини ҳимоя қилишади.


Кидклор narxi - Toshkent va butun O'zbekiston bo'yicha\nКидклор ПОРОШОК ДЛЯ СУСПЕНЗИИ 125мг/5мл 60мл №1\n«Кидклор» кукунидан суспензия тайёрлаш керак. Бунинг учун флакондаги кукунни чайқатиш, кейин хона ҳароратигача совутилган қайнатилган ичимлик сувини «60 мл» белгисигача қўшиш ва жадал чайқатиш лозим. Шундан кейин, ҳосил бўлган кўпик чўкканидан кейин суспензиянинг ҳажмини қўшимча равишда 60 мл гача етказиш, ва яхшилаб чайқатиш керак. Суспензия қабул қилишга тайёр.\nДозалаш тартиби инфекциянинг кечишини оғирлиги ва жойлашишини, қўзғатувчининг сезгирлигини ҳисобга олиб, шахсий равишда белгиланади:\nкатталар ва 12 ёшдан ошган болаларга, цефаклорга юқори сезгир микроорганизмлар чақирган инфекцияларда – 5 мл суспензия (250 мг цефаклор) дан ҳар 8 соатда буюрилади;\nкатталар ва 12 ёшдан ошган болаларга, цефаклорга ўртача сезгир микрофлора чақирган оғир инфекцияларда – 10 мл суспензия (500 мг цефаклор) дан ҳар 8 соатда буюрилади;\nболаларга, цефаклорга юқори сезгир микрофлора чақирган инфекцияларда 0,4 мл суспензия/кг тана вазнига суткалик дозада ҳар 8 соатда буюрилади;\nболаларга, цефаклорга ўртача сезгир микрофлора чақирган оғир инфекцияларда 0,8 мл суспензия/кг тана вазнига суткалик дозада ҳар 8 соатда буюрилади.\nКатталар учун максимал суткалик доза суткада 80 мл суспензияни (4 г цефаклорни) ташкил қилади.\nБолалар учун максимал суткалик доза суткада 20 мл суспензияни (1 г цефаклорни) ташкил қилади.\nДаволаш курси 7-10 кунни ташкил қилади. Даволашни инфекциянинг клиник симптомлари йўқолганидан кейин 2-3 кун давомида давом эттирилади. β-гемолитик стрептококк чақирган инфекцияларни даволаш давомийлиги камида 10 кунни ташкил қилиши лозим.\nБуйрак етишмовчилиги бўлган беморларда цефаклорнинг дозасини тўғрилаш одатда талаб қилинмайди.\nКидклор препаратининг суспензияси ёқимли қулупнай таъмига эга, бу цефаклорни педиатрияда кенг оммалашишини таъминлади.\nКидклор 60 мл флаконда (125 мг) ўлчов қошиқчаси ёки ўлчов қалпокчаси билан. Кидклор 60 мл флаконда (250 мг) ўлчов қошиқчаси ёки ўлчов қалпоқчаси билан.\nЦефаклор – кенг таъсир доирасига эга II авлод цефалоспорин антибиотигидир. Бактерияларнинг ҳужайра девори синтезини ингиблаш ҳисобига бактерицид таъсир кўрсатади. Мембрана билан боғлиқ транспептидазаларни ацетиллайди ва шу йўл билан ҳужайра деворининг мустаҳкамлиги ва ригидлигини таъминлаш учун зарур бўлган пептидогликанларни қарама-қарши тикилишини бузади.\nГрамманфий бактериялар: Escherichia coli, Haemophilus influenzae, Salmonella spp., Shigella spp., Proteus mirabilis, Klebsiella spp., Niesseria gonorrhoeae; граммусбат бактериялар: Staphylococcus spp., Streptococcus spp.га нисбатан юқори фаолдир;\nЦефаклорга анаэроб бактериялар: Peptostreptococcus spp., Bacteroides spp. ўртача сезгирдирлар.\nPseudomonas spp., Enterococcus spp. нинг аксарият штаммлари, Enterobacter cloacae нинг кўпгина штаммлари, Staphylococcus spp. ва Listeria monocytogenes нинг метициллин-резистент штаммларига нисбатан фаол эмас.\nБета-лактамазаларнинг таъсирига чидамли.\nЦефаклор меъда-ичак йўлларидан яхши сўрилади, сўрилиши овқа қабул қилишга боғлиқ эмас. Қон плазмасидаги максимал концентрацияси 0,5-1 соатдан кейин аниқланади. Плазма оқсиллари билан боғланиши 25% ташкил қилади. Организмда тез тақсимланади ва организмнинг кўпчилик тўқима ва суюқликларида даволовчи концентрациясига эришилади. Гематоэнцефалик тўсиқ орқали ўтмайди. Йўлдош тўсиғи орқали ўтади, кўкрак сути билан чиқарилади. Юборилган дозанинг 85% ўзгармаган холда 8 соат давомида сийдик билан чиқарилади.\n– юқори нафас йўлларининг бактериал инфекциялари (стрептококкли тонзиллофарингит, ўткир синусит);\n– қуйи нафас йўлларининг бактериал инфекциялари (сурункали бронхитни зўрайиши, касалхонадан ташқари пневмония);\n– ЛОР-аъзоларининг инфекциялари (шу жумладан ўрта қулоқ отити, синусит);\n– буйраклар ва сийдик чиқариш йўлларининг инфекциялари;\n– тери, юмшоқ тўқималар, суяклар ва бўғимларнинг инфекциялари;\n– операциялар кейинги инфекцион асоратларни олдини олиш учун қўлланади.\nОвқат ҳазм қилиш тизими томонидан: кўнгил айниши, қусиш, диарея, жигар трансаминазалари фаоллигини транзитор ошиши, холестатик сариқлик, гепатит, сохтамембраноз колит.\nАллергик реакциялар: тери тошмалари, қичишиш, эозонофилия; кам ҳолларда – Квинке шиши.\nҚон яратиш тизими томонидан: юқори дозаларда узоқ муддат қўлланганда периферик қон манзарасида ўзгаришлар (лейкопения, нейтропения, тромбоцитопения, гемолитик анемия) бўлиши мумкин.\nҚон ивиши тизими томонидан: кам ҳолларда – гипопротромбинемия.\nСийдик чиқариш тизими томонидан: ўткри буйрак етишмовчилиги, интерстициал нефрит.\nКимётерапевтик таъсири билан боғлиқ самаралар: кандидоз.\nЎта юқори сезувчанлик (шу жумладан бошқа бета-лактам антибиотикларига).\nПрепаратни пенициллин антибиотикларига юқори сезувчанликда (қарама-қарши аллергияни бўлиши мумкинлиги туфайли), шунингдек анамнезда бронхиал астмаси ва оғир аллергик реакциялари бўлган пациентларга эҳтиёткорлик билан буюрилади.\nАнамнездаги меъда-ичак йўлларининг касалликлари (колит, носпецифик ярали колит), буйраклар фаолиятининг бузилишларида эҳтиёткорлик билан қўлланади.\nПенициллинларга юқори сезувчанлиги бўлган беморларда цефалоспорин антибиотикларга аллергик реакциялар бўлиши мумкин.\nЦефаклорни қўллаш даврида протромбин вақтини ва қон кетиш вақтини назорат қилиш керак.\nДаволаш даврида Кумбснинг мусбат реакцияси ва сийдикни глюкозага сохтамусбат реакцияси бўлиши мумкин.\nПрепарат ҳомиладорлик вақтида (айниқса I уч ойликда), фақат қатъий кўрсатмалар бўйича ва она учун антибиотикни қўлланишидан тахмин қилинаётган фойда ва ҳомила учун потенциал хавфни синчков баҳолангандан кейин буюрилиши мумкин.\nПрепаратни лактация даврида қўллаш зарурати туғилганда эмизишни тўхтатиш керак, чунки цефаклор кўкрак сути билан чиқарилиши мумкин ва болаларда цефаклорга нисбатан ўта юқори сезувчанлик реакциялари, диарея ёки шиллиқ қаватларни замбуруғли шикастланиши ривожланиши мумкин.\nКлиник тадқиқотларда ривожланаётган ҳомилага цефаклорнинг салбий таъсири, экспериментал тадқиқотларда эса, цефаклорнинг тератоген хусусиятлари аниқланмади.\nЦефаклор, ичак флорасини сусайтириб, К витаминининг синтезига тўсқинлик қилади, шунинг учун тромбоцитлар агрегациясини сусайтирувчи препаратлар (ностероид яллиғланишга қарши воситалар, салицилаты, сульфинпиразон) билан бир вақтда қўлланганда қон кетишларини ривожланиш хавфи ошади. Худди шу сабабга кўра, антикоагулянтлар билан бир вақтда буюрилганда антикоагулянт таъсирни кучайиши аниқланади.\nПробенецид цефаклорни чиқарилишини, охиргининг буйрак каналчалари орқали секрециясини пасайтириш ҳисобига секинлаштиради.\nЦефаклорнинг терапевтик самарасини аминогликозидлар, метронидазол, полимиксинлар, рифампицин оширади, левомицетин, тетрациклинлар эса – сусайтиради.\nЦефаклор бутадион, аминогликозидлар ва полимиксинларнинг нефротоксиклигини кучайтиради.\nХолестирамин цефаклорани сўрилишини камайтиради.\nГарчи Цефаклор билан заҳарланиш ҳоллари шу вақтгача кузатилмаган бўлсада, заҳарланишга шубҳа туғилганда эҳтиёткорлик мақсадида, дарҳол шифокорга мурожаат қилиш керак.\nСимптомлари: дозани ошириб юборилиши кўнгил айниши, қусиш, диарея билан намоён бўлади.\nҚабул қилинган дори ҳақида шифокорни хабардор қилиш мумкин бўлиши учун ўрами тайёр туриш керак.\nДаволаш: меъдани ювиш ўтказилади, фаоллаштирилган кўмир буюрилади; дозани ошириб юборилишини даволаш – симптоматик. Жадаллаштирилган диурез, перитонеал диализ ва гемодиализ кам самаралидир.\nСуспензия тайёрланганидан кейин хона ҳароратида (300С дан юқори бўлмаган) сақланганида 7 кун ва совутгичда (40С) сақланганида 14 кун давомида ишлатиш учун яроқлидир.


Германия саудиялик ҳарбийларга сабоқ беради\n02:11 / 01.05.2017\nГермания террорчиликка қарши курашда Саудия Арабистонига кўмак бериб, ўз ҳудудида саудиялик ҳарбийларга сабоқ беради. Бу ҳақда 30 апрелда Германия канцлери Ангела Меркель маълум қилди, деб хабар бермоқда ТАСС ахборот агентлиги.\n"Саудия Арабистони минтақада муҳим давлат, террорчиликка, ИШИДга қарши курашдаги бўғин ҳисобланади. Биз бу давлат чегаралари яхши ҳимояланган бўлиши, Саудия армияси ИШИДга қарши кураш учун яхши ўргатилган бўлишидан манфаатдормиз", деб айтди канцлер. Айни вақтда канцлер Саудия Арабистонида сафар билан қолмоқда.\nСаудия Арабистони Сурия ва Ироқда ИШИДга қарши курашувчи АҚШ бошчилигидаги коалиция таркибига киради. Бироқ баъзиларнинг фикрича, қиролликнинг ўзи террорчиликни қўллаб-қувватлайди.\nСаудия Арабистони Германия


28 май 2018, Тошкент вақти: 14:59\nЎзбекистон президенти Шавкат Мирзиёевнинг Навоий вилоятига қилган сафари чоғида унга арзини айтмоқчи бўлган Хатирчи туманининг Тасмачи қишлоғида яшови ўнлаб аёл ва қария йўлдан қайтарилди. Аёлларнинг Озодликка айтишича, маҳалла оқсоқоли ва йўл хавфсизлиги ҳаракати инспекторлари, йўлни ёпиб қўйиб, автобус ва машиналарни қишлоқдан чиқартирмаган.\nХатирчи туманининг Тасмачи қишлоғидаг яшайдиган 2-гуруҳ ногирони, 25 яшар Нафосат Халидованинг Озодликка айтишича ўзи ва президент билан учрашиш ниятида йўлга чиққан бошқа шикоятчилар сешанба куни эрталаб ортга қайтарилган:\n- Бизлар президент Хатирчига келади экан¸ деган гапни эшитганимиздан сўнг, кўпчилик йиғилдик ва автобусга миндик. Лекин қишлоғимиздан катта йўлга чиқиш жойида, ГАИлар йўлни тўсиб қўйган экан, маҳалла раиси Элямин ака: "Ҳеч ким ҳеч қаёққа бормайди, қишлоқдан чиқмайди, уйларингга қайтинглар!" деб, бизларни уришиб ташлади, деди ногирон аёл.\nНафосатнинг айтишича, йўлга отланганлар президентга маҳаллий ҳокимият ҳал қилишни истамаётган муаммолар бўйича арз қилмоқчи бўлган:\n- Халқнинг айтадиган гапи кўп эди. Қишда умуман свет бўлмайди, ўтин қиммат. Сотиб олай деса, халқда пул йўқ. Бу йил ўтиннинг бир машинаси 2 миллион сўмгача чиқди. Маҳаллага бериладиган арзон ун-мойлар маҳаллаком ва унинг танишларидан ортсагина¸ халққа тегади. Тадбиркор бўлинглар¸ деди президентимиз. Мен иккита кредитга ариза берганман, лекин уч ой бўлди жим-жит. Больницага борсангиз ҳам пул, битта история очтириш 3 000 сўм. Кўчани асфальт қилиш учун пул йиғиб олинганига 7 йил бўлди¸ алфальтдан дарак йўқ. Ҳоким ва прокурор оддий халқнинг дардига умуман қулоқ солмайди, деди Нафосат Халидова.\nТасмачи қишлоғида яшовчи 40 яшар Сайёра Жонузоқова ҳам ўзи ва қишлоқдошларининг президент билан учрашиш ҳаракатини милиция ва маҳалла фаоллари барбод қилганини айтади:\n- Бугун эрталаб Хатирчига бораётгандик, мелисалар йўлдан қайтарди. Маҳалла оқсоқоли: "Борманглар, муаммоларингни ўзимиз ҳал қиламиз, ёрдам қиламиз!" деди. Қани эди булар ҳал қилса, ёки ёрдам қилса. Эрим диабет касали бўлиб, бир оёғини кесиб ташлашган. Эртаю кеч ўзим қарайман. Шу пайтгча инсулинни сотиб олардик, жанжал қилавериб, бу йил бепул ола бошладим. Оилавий шароитимиз жуда оғир. Маҳаллага ҳар олти ойда бир ёрдам пули чиқаринглар¸ десам ҳам чиқармайди. Президентга арзим кўп эди, лекин қўйишмади, деди Сайёра Жонузоқова.\nМирзиёевга арзини етказолмаган тасмачилик ёлғиз аёл, икки фарзанднинг онаси 38 яшар Нафиса Раҳматова эса барибир Тошкентга, президент қабулига боришини айтади:\n- Бугун бизни ҳам маҳалла раислари боргани қўймади. Бир ўғил ва бир қизим бор. Эрим йўқ, ёлғиз онаман. Укамнинг уйида тураман. Иш йўқ, болаларимга нафақа пули беришмайди. Ижтимоий ҳимояга муҳтожман, лекин маҳаллий мулозимлар арзларимга қулоқ солмаяпти. Лекин мен, барибир Тошкентга бориб, президент қабулига кираман ва буларнинг адолатсиз ишларини ҳаммасини айтиб бераман, деди Нафиса Раҳматова.\nХатирчи тумани Тасмачи маҳалла фуқаролар йиғини раиси Элямин Камолов Озодлик билан суҳбатда тасмачиликларнинг президент билан учрашувга қўйилмаганини инкор қилди:\n- Бекор айтибди, ким айтган бўлса ҳам, ёлғон гап бу. Бўлди, мен мажлисга кираяпман, деган қисқа раддия билан раис алоқани узиб қўйди.\n28 март куни Навоий вилоятига сафар қилган Ўзбекистон президенти Шавкат Мирзиëев Қизилтепа, Кармана туманларида бўлиб, бу туманларда барпо этилаётган корхоналар ва лойиҳалар билан танишди.\nАйни пайтда¸ президент сафарига оид расмий хабарларда Шавкат Мирзиëевнинг халқ билан мулоқот қилиш реўаси ҳам борлиги айтилмоқда.\nПрезидентнинг Хатирчи туманига борган-бормагани¸ борган бўлса¸ кимлар билан учрашганига оид ҳозирча расмий хабар йўқ.\nМирзиёевнинг кўзини бўяшаяптими?\nАНДИЖОН – "Футбол мухлисларига бепул ифторлик тортиқ қилинди"


Чиниққанлардан чемпионлар чиқади - Халқ сўзи\n18:41 15 Май 2019 Спорт\nБўка тумани маҳаллалари ўртасидаги навбатдаги мусобақани қайси ҳудудда ўтказиш ҳақидаги масала баҳс ва мунозараларга сабаб бўлди. Кўпчилик “Бўстон” маҳалла фуқаролар йиғинидаги тўлиқ қайта таъмирдан чиқарилган стадионни таклиф қилди. Бу фикрда жон бор, албатта. Кейинги бир ой ичида қишлоқ ҳам, унинг маркази ҳам обод манзилга айланди. Мол боқишдан бошқасига ярамай қолган футбол майдони ҳам бутунлай янгича қиёфага эга бўлди. Атрофлари ўралди. 250 та ўриндиқ ўрнатилди. Дарвозалар бўялиб, тўрлари янгиланди.\nКаттагина ариқдан стадионга олиб ўтадиган бир оёқли яккачўп ўрнига кенглиги 2,5 метр келадиган мустаҳкам кўприк қурилди. Катта стадион олдида минифутбол майдончаси ишга туширилди. Энг муҳими, бу ер гавжум масканга айланди. Ёшлар боғида волейбол, баскетбол, бадминтон, стол тенниси майдончалари барпо этилди. “Бўстон” футбол жамоаси қайта тикланди. Энди у вилоят биринчилиги мусобақаларида қатнашмоқда.\nМусобақа ўтказиш учун яна қандай жой керак?\n“Бўстон”нинг довруғи достон бўлди.\n— Мусобақани бошқа ҳудудда ташкил этиш керак, — деди бир гуруҳ ташкилотчилар.\nУларнинг фикрича, “Чавлисой” маҳалла фуқаролар йиғинидаги стадион жуда мос келади. Бу ерда ҳам футбол майдонини тўла қайта таъмирлаш ишлари амалга оширилмоқда. 300 томошабинга мўлжалланган ўриндиқлар ўрнатилди. Югуриш йўлакчалари барпо этилмоқда.\n— Тадбирни ташкил этишда “Янгиқўрғон” маҳалла фуқаролар йиғинидаги 3 минг ўринли стадиондан яхшиси йўқ.\nБу фикрни яна бир гуруҳ ташкилотчилар ўртага ташладилар. Гарчи ўриндиқлар сифати талабга жавоб бермаса-да, кўп томошабинларни йиғиб олиш мумкин. Майдонга ёритқич ускуналари ўрнатилди, таъмирлаш ишлари ўз йўли билан давом этаверади.\nТуман марказидаги стадионда ҳам барча шарт-шароит мавжуд.\n— Буларнинг ҳаммаси яхши. Лекин тадбирни “Равот” маҳалла фуқаролар йиғинида ўтказганимиз мақсадга мувофиқ, — дейди туман жисмоний тарбия ва спорт бўлими бошлиғи Темур Каримов. — Биринчидан, шу кунга қадар қишлоқда йирик тадбир ташкил қила олмадик. Қолаверса, амалга ошираётган бунёдкорлик ишларининг ҳам кўлами кенг.\nДарҳақиқат, маҳаллий тадбиркорлар банкнинг имтиёзли кредитлари ҳисобидан учта сунъий қопламали минифутбол майдончасини қуришмоқда. Жисмоний тарбия ва спорт вазирлиги томонидан туманга топширилган 300 миллион сўмлик спорт инвентарларининг бир қисми айнан мана шу ҳудудга берилган.\nТадбир қаерда ўтказилишининг аҳамияти йўқ эмас. Лекин, энг муҳими, шароитнинг борлиги.\nПрезидентимиз томонидан илгари сурилган беш муҳим ташаббус йўналишлари бўйича Бўка туманида кенг кўламли ишлар олиб борилмоқда. Ёшларни жисмоний чиниқтириш, спорт билан шуғулланишлари учун зарур шароитлар яратиш бўйича ҳам кенг қамровли ишлар давом эттириляпти. Масалан, ихтисослаштирилган болалар-ўсмирлар спорт мактабига қарашли сузиш ҳавзасини қайта таъмирлаш учун куни кеча маҳаллий бюджетдан 220 миллион сўм маблағ ажратилди. 3-умумтаълим мактабида спорт зали қурилиши ишлари бошлаб юборилган. Бунинг учун марказдаги жамғармаларнинг бири 300 миллион сўмлик маблағ ажратадиган бўлди. Бундай мисолларни яна кўплаб келтириш мумкин.\nЯратилган шарт-шароитлардан мақсадли ва самарали фойдаланиш, жисмоний тарбия ва спорт самарадорлигига эришишга ёшлар тайёрми?\n— Тайёр, — дейди Ўзбекистон ёшлар иттифоқи вилоят кенгаши раиси Муроджон Зуфаров. — Туманда спорт тўгараклари ва мусобақаларига 14 ёшдан 30 ёшгача бўлган 7 минг 442 нафар ўғил-қиз қамраб олинади. Ўтган бир ой ичида умумтаълим мактабларида спортнинг 14 тури бўйича 50 та қўшимча тўгарак ташкил этилди.\nТўгаракларга умумтаълим мактабларининг жисмоний тарбия ўқитувчилари раҳбарлик қилишмоқда. Бу ишлар жамоатчилик асосида амалга оширилмайди. Ўқитувчилар ўриндошлик асосида болалар ва ўсмирлар спорт мактабларига мураббийлик лавозимига ишга қабул қилинмоқда.\nМураббийларни қайта тайёрлаш мақсадида мамлакатимизнинг энг номдор спортчи устозлари бу ерда маҳорат дарсларини ташкил этишди. Дастлабки натижалар ҳам кўзга ташланиб қолди. Туман Меҳрибонлик уйи тарбияланувчилари ўз йўналишлари бўйича вилоятда ўтказилаётган мусобақада ғолиб бўлдилар. Футбол бўйича қишлоқ туманлари ўртасида ташкил этилган вилоят биринчилиги беллашувларида бўкаликлар иккинчи бўлишди.\nБу бошланиши, олдинда йирик мусобақалар, беллашувлар бор. Уларда бўкаликлар муносиб иштирок этишади. Эрта-индин туман ёшлари орасидан чемпионлар ҳам чиқади.\nРаҳматилла ШЕРАЛИЕВ “Халқ сўзи”.